Στις (χιονισμένες) όχθες του όμορφου γαλάζιου Δούναβη | Кроткая\nΣτις (χιονισμένες) όχθες του όμορφου γαλάζιου Δούναβη\n17 Σάββατο Ιαν. 2009\nPosted by Кроткая in Αυστρία, γυρισα, ταξειδεψα πολυ\nΌταν πριν από ένα χρόνο και κάτι, είχαμε βρεθεί στη Βιέννη, είχαμε ψηθεί να παρακολουθήσουμε το Πρωτοχρονιάτικο κονσέρτο της Φιλαρμονικής. Φροντίσαμε, λοιπόν, να ενημερωθούμε για το πώς μπορεί κανείς να το επιτύχει αυτό και… απογοητευθήκαμε λίγο από την περιπλοκότητα και την δυσκολία του εγχειρήματος. Ο επίδοξος μουσικόφιλος πρέπει να κάνει… αίτηση εδώ, ένα χρόνο πριν (τον Ιανουάριο που προηγείται της Πρωτοχρονιάς της προτίμησής του!) για το πρόγραμμα που επιθυμεί (υπάρχει η πρόβα τζενεράλε στις 30 Δεκεμβρίου, το βραδυνό κονσέρτο στις 31 Δεκεμβρίου και, βέβαια, αυτό που πιθανώς έχετε παρακολουθήσει στις τηλεοράσεις σας, την 1η Ιανουαρίου), και, εφόσον κληρωθεί, να πληρώσει μέχρι τον Ιούνιο που προηγείται. Παρ’όλα αυτά, δεν πτοηθήκαμε και είπαμε να δοκιμάσουμε την τύχη μας.\nΩς γνωστόν, η τύχη βοηθάει τους τολμηρούς, κι έτσι είχαμε την τύχη να βρεθούμε στην Musikverein, στην Kärtnerstrasse 12, στις 31 Δεκεμβρίου του 2008! Δηλαδή, εδώ. Η ατμόσφαιρα ενός τέτοιου κονσέρτου δεν περιγράφεται εύκολα, είναι μαγική. Δεν είναι μόνον η μουσική και η αρτιότητα των συντελεστών, είναι και η γενική χαρά, το κλίμα, τα χαμόγελα. Δυο πράγματα μου εντυπώθηκαν. Το ένα είναι πως στην κεντρική Ευρώπη, αυτού του είδους τα θεάματα είναι πλέον πολύ δημοκρατικοποιημένα και απευθύνονται σε όλους (τα εισιτήρια κοστίζουν από 20 ως 600 ευρώ, κι αν τα 600 απευθύνονται στο jet set και τους απογόνους της αριστοκρατίας, τα 20 ευρώ για ένα τέτοιο θέαμα είναι μάλλον αστείο ποσό, ακόμα κι αν πρόκειται για θέσεις ορθίων). Το δεύτερο είναι πως, καθώς πρόκειται για ένα προπύργιο της αριστοκρατίας, το οποίο όμως έχει προ πολλού πέσει, χαμόγελο προκαλεί η απόλυτη έλλειψη επιτήδευσης, η απώλεια «ύφους» και πόζας.\nΓια την ιστορία, το πρόγραμμα που παρακολουθήσαμε είναι αυτό υπό την διεύθυνση του Daniel Barenboim, και βέβαια στο ανκόρ ακούσαμε, ως είθισται τα διάσημα χιτς του Strauss, An der schoenen blauen Donau και Radetzky Marsch (το οποίο κανονικά πρέπει να ακούτε αυτή τη στιγμή). Στα «παραπολιτικά» της βραδιάς αξίζει να σημειωθεί η παρουσία των -πανταχού παρόντων πια- Γιαπωνέζων, ντυμένων με τις παραδοσιακές τους φορεσιές (όπερ και αποτελεί το επισημότερό τους ένδυμα), αλλά και η ατημέλητη εμφάνιση δύο Αυστριακών με… τζην! Η απόλυτη δημοκρατικοποίηση πια!\nΈτσι κι αλλιώς, το κονσέρτο περιλαμβάνει κυρίως βαλς και πόλκες, τα οποία ήταν λαϊκοί χοροί που κατέκτησαν τα σαλόνια. Ήταν σα να λέμε, τα δημοτικά ή τα ελαφρολαϊκά της εποχής. Είναι μάλιστα χαρακτηριστικό το γεγονός ότι, όταν άρχισε το βαλς να γίνεται της μόδας, οι αριστοκράτες το χόρευαν κρυφά από τον Αυτοκράτορα, για να μην ξεσηκώσουν την οργή του!\nMusikverein - η αίθουσα του κονσέρτου\nΚαθώς, λοιπόν, επρόκειτο να βρεθούμε στην αυστριακή πρωτεύουσα, σκεφτήκαμε να αξιοποίησουμε την ευκαιρία, για να επισκεφτούμε αξιοθέατα και τοποθεσίες που δεν είχαμε δει πέρισυ. Έτσι, είδαμε το Μουσείο Albertina, που φιλοξενεί τρεις μόνιμες εκθέσεις, αλλά και πολλές προσωρινές. Αξίζει πολύ η έκθεση «Από τον Μοννέ στον Πικάσο», οι άλλες δύο παρουσιάζουν αυστριακούς κυρίως εκπροσώπους της σύγχρονης τέχνης (η οποία πολύ με έχει προβληματίσει σε σχέση με το τι ακριβώς παριστάνει, αλλά αυτό είναι θέμα για άλλο ποστ). Ενδιαφέρον το καφέ του Μουσείου -έχει και εστιατόριο, ανοιχτό σε ώρες που το Μουσείο δεν λειτουργεί). Φυσικά, κάναμε ξανά μερικές από τις βόλτες στο κέντρο, γύρω από τον Άγιο Στέφανο, το Rathaus και την Εβραϊκή γειτονιά. Η πόλη ήταν όμορφα και διακριτικά στολισμένη και οι Χριστουγεννιάτικες αγορές (Weihnachtsmarkt) προσέφεραν άφθονο ζεστό κρασί (glühwein) και πλουσιότατη ποικιλία λουκάνικων σε κάθε μορφή, γεύση και παραλλαγή.\nΣτο σπίτι της Μουσικής, την παραμονή της Πρωτοχρονιάς, γινόταν ολοήμερο πάρτυ μετά μαθημάτων χορού και ήταν γεμάτο κόσμο. Δοκιμάσαμε, ακόμα, και τα εστιατόρια Kupferdachl (U-bahn Schottentor) και Alte Backstube (U-bahn Rathaus) και ενθουσιαστήκαμε. Εξαιρετικό φαγητό, βασιλικές ποσότητες, τιμές απίθανες (περίπου 50 ευρώ για δύο άτομα, πλήρες γεύμα με κρασιά, καφέδες και γλυκά). Το πρώτο διαθέτει και ενδιαφέρουσα κάβα, ενώ και στα δύο (όπως και οπουδήποτε αλλού στην Αυστρία) η εξυπηρέτηση, η ευγένεια και το χαμόγελο είναι απόλυτα σκλαβωτικά.\nΕίχαμε ακόμα την ευκαιρία να διαπιστώσουμε πως η Αυστρία τα Χριστούγεννα γιορτάζει με γιρλάντες, καραμούζες και αποκριάτικα καπελάκια, ενώ τα σύμβολα της καλοτυχίας για την Πρωτοχρονιά (πέρα από το πέταλο αλόγου) είναι ο καπνοδοχοκαθαριστής και το γουρούνι! Στο εστιατόριο όπου φάγαμε την Πρωτοχρονιά μάλιστα, περιέφεραν μια γουρουνοκεφαλή (αληθινή, όχι μαϊμού!) και προσκαλούσαν τον κόσμο να την αγγίξει για να έχει καλή τύχη την καινούρια χρονιά. Μετά, ξαναέγιναν ευρωπαίοι και πολιτισμένοι και χόρευαν βαλς μέχρι πρωΐας!\nΓουρουνάκι ζαχαρωτό και λοιπά πρωτοχρονιάτικα σύνεργα\nΚατόπιν, περάσαμε δυο μέρες στο παραμυθένιο Salzburg. Όλες μας οι μετακινήσεις έγιναν με τρένο, και παρά τις υπέρβαρες βαλίτσες μας, η ταλαιπωρία ήταν ελάχιστη. Η διαδρομή προς το Salzburg, και ιδιαίτερα από το Linz και μετά ήταν ντυμένη στα ολόλευκα, και το χιονισμένο τοπίο ήταν αληθινά απολαυστικό. Το Salzburg είναι μια μικρή μπαρόκ πόλη, γεμάτη μικρά λαβυρινθώδη δρομάκια, πολλά από αυτά σκεπασμένα με καμάρες. Το ιστορικό κέντρο χωρίζεται στα δύο από τον ποταμό Salzach, ενώ γύρω από την πόλη δεσπόζουν λόφοι με κάστρα στις κορυφές. Το ένα από τα κάστρα στεγάζει το Μουσείο Μοντέρνας Τέχνης της πόλης (στον λόφο Mönchsberg), η οποία διαθέτει καμιά εικοσαριά ακόμα μουσεία. Ειναι ενδιαφέρον το γεγονός πως το όνομα της πόλης σημαίνει «Κάστρο του Αλατιού», όπερ οφείλεται στο γεγονός ότι η πόλη αποτελούσε σταθμό φορολόγησης των φορτίων αλατιού που μεταφέρονταν μέσω του ποταμού, κατά τον 8ο αι.\nΑπό την διαδρομή προς Salzburg\nΥπάρχουν δύο αφιερωμένα στον Mozart φυσικά (το ένα είναι το σπίτι όπου γεννήθηκε), αλλά και ένα εκπληκτικό μουσείο αφιερωμένο στο Παιχνίδι, προϊόν ιδιωτικής συλλογής: φιλοξενεί παιχνίδια από τον 17ο αι. ως σήμερα, ανάμεσα στα οποία κουκλοσπιτα, τα πρώτα ηλεκτρικά τρενάκια, παιχνίδια κατασκευών, μεκανό, super 8, view master και πολλά άλλα που μας θύμισαν τα παιδικά μας χρόνια. Τις μέρες που το επισκεφτήκαμε εμείς, το Μουσείο φιλοξενούσε και μια πολύ ενδιαφέρουσα έκθεση αφιέρωμα στον Struwwelpeter, ήρωα παιδικού παραμυθιού του Heinrich Hoffmann, που στοιχειώνει ακόμα τα παιδικά χρόνια πολλών παιδιών στην Κεντρική Ευρώπη, με τις φρικαλέες τιμωρίες που υπέστη επειδή ήταν κακό παιδί. Και να σκεφτεί κανείς πως ο δημιουργός του ήταν ψυχίατρος!\nΣτο Salzburg όμως αξίζει να δει κανείς και πολλά άλλα πράγματα. Ένα από αυτά είναι το Mirabellschloss (όπου γυρίστηκε και μέρος της Μελωδίας της Ευτυχίας), στον κήπο του οποίου βρίσκεται και το Μουσείο του Μπαρόκ, αλλά και ένας πολύ όμορφος κήπος -εκεί εμείς φωτογραφηθήκαμε μαζί με τον χιονάνθρωπο που είχαν φτιάξει κάποιοι κινέζοι τουρίστες. Δίπλα στο παλάτι αυτό, βρίσκεται και το πολύ όμορφο κτήριο της Νομαρχίας (ή σε ό,τι άλλο αντιστοιχεί η λέξη Verwaltungshof). Δεν επιτρέπεται να αποκλείσετε από τη βόλτα σας την πλατεία του Dom. Εκεί, ανήμερα Πρωτοχρονιά, ο Δήμος είχε στήσει μια υπαίθρια σκηνή, στην οποία πραγματοποίησαν ζωντανή συναυλία κλασικής μουσικής, που περιλάμβανε από Strauss (αλοίμονο!) μέχρι Puzzini. Οι ντόπιοι χόρευαν τα βαλσάκια τους, έτρωγαν bretzel (με κύμινο -zuck!), έπιναν glühwein και βότκες και γενικώς το διασκέδαζαν ανελέητα. Και όλα αυτά στους -6 βαθμούς!\nSalzburg -στο ποτάμι\nΠανέμορφο είναι το Triangel café κοντά στο Haus für Mozart και στο Πανεπιστήμιο, ενώ επιβάλλεται να δοκιμάσετε το φαγητό του ταβερνείου Zum alten Fuchs αλλά και του εστιατορίου Bruderlein.\nΘέα του Salzburg από το Monchsberg\nΔυο μέρες μετά, μεταβήκαμε στο Linz, το οποίο φέτος είναι πολιτιστική πρωτεύουσα της Ευρώπης, μαζί με το Vilnius της Λιθουανίας. Η αλήθεια είναι πως δεν περιμέναμε και πολλά, γιατί μας είχε διαμορφωθεί η εντύπωση πως το Linz είναι μια βιομηχανική και εμπορική πόλη. Και όμως, επί τόπου μας περίμενε μια πολύ ευχάριστη έκπληξη. Το Linz είναι εκτός των άλλων η ευρωπαϊκή μητρόπολη του design, και διαθέτει και το ομώνυμο εκθεσιακό κέντρο στην Europaplatz. Σαν αποτέλεσμα, η πόλη είναι γεμάτη από όμορφα, καλόγουστα μαγαζάκια με διακοσμητικά, έπιπλα και τα συναφή, αντικείμενα τέχνης, αλλά και γκαλερί.\nΕκτός αυτού όμως, διαθέτει και ένα πανέμορφο ιστορικό κέντρο, το οποίο χωρίζεται στη μέση από -τι άλλο;- τον όμορφο γαλάζιο Δούναβη. Ο κεντρικός δρόμος είναι η Landstrasse και είναι γεμάτη μαγαζιά -στεγαζόμενα σε παλιά κτήρια, κυρίως νεοκλασικά. Περίπου στα μισά του δρόμου, στρίβοντας σε ένα από τα δρομάκια, φτάνουμε στο Mariendom, τον γοτθικό καθεδρικό. Επί της Landstrasse βρίσκεται και η Εκκλησία των Καρμελιτισσών, αλλά και το Μέγαρο των Ουρσουλίνων, το οποίο σήμερα στεγάζει Πολιτιστικό κέντρο με κινηματογράφο, αίθουσα τέχνης, εκθεσιακούς χόρους και άλλα. Πίσω από τις Ουρσουλίνες βρίσκουμε το μουσείο Nordico. Η Landstrasse καταλήγει στην Hauptplatz, την κεντρική πλατεία, όπου βρίσκεται και το παλιό Δημαρχείο της πόλης, αλλά και το Κέντρο πληροφόρησης για τα τεκταινόμενα λόγω πολιτιστικής πρωτεύουσας (κλείνει στις 6 το απόγευμα). Διασχίζοντας την πλατεία, πέφτουμε πάνω στον Δούναβη και στο γεφύρι Nibelungenbrücke, που μας οδηγεί στην απέναντι όχθη (αφού πρώτα βέβαια, κοντοσταθούμε, για να θαυμάσουμε την θέα του ποταμού, ειδικά αν βρεθούμε εκεί την ώρα του δειλινού!).\nLinz -Σιδηροδρομικός Σταθμός και πανώ της Πολιτιστικής Πρωτεύουσας\nΣτην απέναντι όχθη βρίσκουμε το σύγχρονο Δημαρχείο, αλλά κυρίως το Ars electronica Center: το κέντρο όπου εκτίθεται το μέλλον. Πρόκειται για ένα ερευνητικό και εκθεσιακό κέντρο, όπου ο επισκέπτης βρίσκει τα επιτεύγματα της τεχνολογίας που θα είναι επίκαιρα σε μερικά χρόνια ή δεκαετίες. Ο χώρος είναι επισκέψιμος μεν, αλλά δεν επιτρέπεται η είσοδος σε περισσότερα από 50 άτομα ταυτόχρονα, γεγονός που προκαλεί μακρά ουρά μπροστά από την είσοδο. Τυχαίο διόλου δεν είναι βέβαια, πως το site του διατίθεται στα γερμανικά, αγγλικά και ιαπωνικά! Πίσω από το Ars electronica βρίσκεται το καταπληκτικό μπαρ Strom που παίζει ό,τι θες από ροκ, πανκ και ηλεκτρονική και μοιάζει λίγο με κατάληψη.\nΚομοδίνο από κατάστημα στο Linz\nΕπιστρέφοντας στην άλλη όχθη, βλέπουμε στα αριστερά μας το μουσείο Lentos, το κτήριο του οποίου αποτελεί πολύ ενδιαφέρον δείγμα σύγχρονης αρχιτεκτονικής. Πρόκειται για μουσείο σύγχρονης τέχνης (ουφ πια!), το οποίο, λόγω της πολιτιστικής πρωτεύουσας, φιλοξενεί την έκθεση Best of Austria: εδώ τριάντα μουσεία της χώρας παρουσιάζουν το καθένα τα τρία καλύτερα έργα του, με στόχο να παρουσιαστεί μια σύνθεση από όλες τις εποχές, τα ρεύματα και τις τέχνες, ώστε να αναδειχθεί η συνέχεια και ο αλληλοσυμπληρούμενος χαρακτήρας της τέχνης, πλην όμως: η μοντέρνα τέχνη υπερτερεί αισθητά με αποτέλεσμα η έκθεση να μην είναι ούτε αντικειμενική ούτε πειστική.\nΚαστανάς κοντά στην Hauptplatz\nΣτα πέριξ της Hauptplatz εκτείνεται το παλιό ιστορικό κέντρο της πόλης, η Altstadt, με τα κλασικά μικρά ελικωειδή δρομάκια που ανηφορίζουν προς το κάστρο. Το κάστρο φιλοξενεί έκθεση με θέμα «Η πολιτιστική πρωτεύουσα του Φύρερ«: καθώς ο Χίτλερ καταγόταν από την περιοχή του Linz (Oberland) είχε σχεδιάσει να την καταστήσει πολιτιστικό κέντρο του Τρίτου Ράιχ, σχέδιο το οποίο φυσικά δεν υλοποιήθηκε ποτέ. Η έκθεση παρουσιάζει ποια ήταν τα πλάνα και σε ποιο υπόβαθρο ήταν βασισμένα και διαθέτει πλούσιο φωτογραφικό υλικό.\nΑν βρεθείτε στο Linz, να πάτε για φαγητό στο Promenadenhof, δίπλα στο θέατρο, στο Altstadt και για ποτό στο Kistl, το οποίο προσφέρει ένα πλούσιο κατάλογο από κρασιά και μπύρες σε ένα πολύ όμορφο περιβάλλον. Αν είναι γιορτή, μπορεί και να πετύχετε τους συμπαθείς μεθυσμένους της πόλης!\nο όμορφος, γαλάζιος Δούναβης\nΟι εντυπώσεις μας από την Αυστρία είναι άριστες, και αφορούν, πέρα από την ομορφιά της φύσης και των πόλεων, την φιλόξενη διάθεση, την ευγένεια και την χαμογελαστή ανταπόκριση των Αυστριακών. Ίσως νά είναι αυτός ο λόγος, για τον οποίο οι Γερμανοί τους θεωρούν… «σχεδόν Βαλκάνιους».\n46 thoughts on “Στις (χιονισμένες) όχθες του όμορφου γαλάζιου Δούναβη”\n17/01/2009 στο 20:12\nΚαλά η τάυτισή μας ταξιδιωτικά δεν έχει προηγούμενο! Μόλις γύρισα από Βιέννη!!! Ελπίζω αύριο να καταγράψω εντυπώσεις και προτάσεις σε αντίστοιχο ποστ!\n17/01/2009 στο 20:37\nΖ Ο Υ Λ Ε Υ Ω Ω Ω Ω ΘΑΝΑΤΕΡΑΑΑ! 😀\nKυρίως για την μουσικό θαύμα που απολαύσατε. Του χρόνου τα Χριστούγεννα δε μου τη γλιτώνει. Μπορεί και νωρίτερα! 😉\n17/01/2009 στο 20:45\nΣτράτο, Ε ΔΕΝ ΤΟ ΠΙΣΤΕΥΩ ΠΙΑ! Να δω και πότε θα συμπέσουμε επιτέλους!\nΡενατάκι, στο εύχομαι, μακάρι να τα καταφέρεις, είναι εμπειρία. Καλή τύχη στην κλήρωση! 🙂\n17/01/2009 στο 20:47\nΔηλάδή εγώ στην Αυστρία θα λογαριαζόμουνα για πολύ τυχερή με τόσες γουρουνοκεφαλές που έχω ακουμπήσει, ε?? (Αυτές που έχω φάει πιάνονται μπόνους?)\n17/01/2009 στο 21:00\nΣοφία, ουουουου! Δε λες τίποτα.\nΑν έφαγες με τα χέρια, ναι, πιάνονται κι αυτές! 🙂\n17/01/2009 στο 21:27\nΥΠΑΡΧΕΙ ΑΛΛΟΣ ΤΡΟΠΟΣ ΝΑ ΤΡΩΣ ΤΗΝ ΓΟΥΡΟΥΝΟΚΕΦΑΛΗ??? (Ή και την γουρουνοπούλα εδώ που τα λέμε, ειδικά αυτήν στην λαδόκολλα ή το χασαπόχαρτο…) Ε, αν ναι, πρόκειται περί ιεροσυλίας, κυρίες και κύριοι!!!! (Καλά, εκτός άμα την κάνεις πηχτή…. Α, και δεν θέλω να αηδιάσετε στο θέμα πηχτή, γιατί θα φωνάξω τον Μπαμπάκη να καθαρίσει!!!! χιχιχιχιχιχιχιχιχιχι)\n17/01/2009 στο 21:42\nμπορει με τους συναδελφους σου να μη μπορεις να ανταλλαξεις κουβεντες για πολλα θεματα αλλα εχεις αλλες επιλογες: Αυστριακους, Φιλανδους, Πολωνους …τυχερουλα κροτ!\nΥΓη μουσικη κουβερτα αφησε τα ποδια μου ξεσκεπαστα (εκτος αν διαβαζω πολυ αργα ή εχω μεγαλα ποδια!!)\n17/01/2009 στο 21:48\nΤο κομοδίνο το ΘΕΛΩ!\n18/01/2009 στο 02:38\nΣοφία, μπλιαχ λέμε! Άκου πηχτή!! ΜΠΛΙΑΧ!!!\nmondouble, η αλήθεια είναι πως οι ΑΥστριακοί ειδικά είναι λαλίστατοι και συμπαθέστατοι! Αλλά, για κακή μου τύχη, δεν έχω Αυστριακούς συναδέλφους;\nΔεν δουλεύει το χαλί; Γιατί; Σε μένα δουλεύει! κλαψ! 😦\nΜάμμα, κι εγώ το ήθελα!! Δεν είναι τέλειο;\n[από σένα περίμενα σχολιασμό και στα περί κονσέρτου όμως! 😦 ]\n18/01/2009 στο 08:16\nΕνθουσιάστηκα από την τύχη σας να κληρωθείτε. Νομίζω πως πρέπει να κάνω ένα ταξίδι να ακούσω λίγο καλή μουσική. Εδώ δεν έχω καταφέρει να ευχαριστηθώ. Δεν είπες όμως, το κονσέρτο πώς ήταν; η ακουστική;\nΦαντάζομαι τη διάθεσή σας μετά το κονσέρτο 😀\n18/01/2009 στο 09:47\nναι , αλλα πετιεσαι σε Αυστριες (κτλ κτλ) τα σαββατοκυριακα και μας τρελλαινεις!\nασχετο, αλλα αυτο το «polléa» μεσα σε ολη τη διηγηση σου, μου θυμισε λιγο το παιχνιδι «που ειναι ο Willy»\n18/01/2009 στο 10:42\nΥπέροχη η πόλη, οι φωτογραφίες σου καθώς και το κονσέρτο. Θα ήθελα πολύ να πήγαινα να το παρακολουθήσω και σε μακαρίζω που τα καταφέρατε έστω και στους ορθίους.\nΚαι του χρόνου σου εύχομαι η ζωή σου μέσα στην ομορφιά και τις νότες\n18/01/2009 στο 12:36\nΚουράστηκα να ζηλεύω, εγκαταλείπω !\nΗ εμπειρία της συναυλίας είναι όνειρο ζωής για πολλούς ανθρώπους ( ανάμεσα σ’αυτούς κι εγώ ) και εσύ είσαι ένας πολύ τυχερός άνθρωπος . Μπράβο !\nΠολλά χρόνια τώρα την παρακολουθώ από την τηλεόραση .\nΠολύ φαγητό βρε παιδί μου . Χόρτασα για σήμερα !\nΑν ξεκίνησε έτσι η χρονιά φαντάζομαι τι μας περιμένει ολόκληρο το 2009 με τα ταξείδια σου … 🙂\n18/01/2009 στο 14:50\nΤο ταξίδι σου είναι λίγο κατώτερο από αυτό που έκανε ο Μούργος: Σπάρτη, Ισθμός για σουβλάκια-πατάτες με βαλβολίνες από γειτονικό συνεργείο αυτοκινήτων, ρώσικη ρουλέτα στον καλύτερο δρόμο χαρακίρι της Ευρώπης Κορίνθου-Πάτρας , σαφάρι αδέσποτων σκύλων, προβάτων από Αντίρριο μέχρι Αγρίνιο ( αν πας από Αστακό έχεις την δυνατότητα να χτυπήσεις και αδέσποτα γουρουνάκια- Μοσχάρια που ούτε ο Μέλανας Δρυμός δεν έχει). Παιχνίδι με αδέσποτους μπάτσους που σε γράφουν μόλις περάσεις τα 40 έξω από χωριουδάκια αλλά σ αφήνουν ασύδοτο να πηγαίνεις με 200 σε όλο το άλλο δίκτυο από Αγρίνιο μέχρι Αμφιλοχία. Ατέλειωτες ώρες αναμονής πίσω απ την νταλίκα που πηγαίνει με υπέρβαρο 500% στον όμορφο δρόμο Αμφιλοχίας- ΑΡΤΑΣ, σταμάτημα για υπέροχα γλυκά του κουταλιού στην μεγάλη ευθεία μετά απ το γνωστό γιοφύρι αλλά και για πορτοκάλια που τα πετάς στην επόμενη στροφή γιατί ως γνωστόν δεν πιάνουν μια σε σχέση μ αυτά που έτρωγες στην Σπάρτη, ομίχλη που σε κάνουν να πηγαίνεις σαν συγκρουόμενο και με την τύφλα του μούργου είναι πράγματι κάτι που ούτε στον χειρότερο εχθρό σου να μην εύχεσαι και τέλος ΓΙΑΝΝΕΝΑ με το υπέροχο κλίμα που ακόμα και με 5 βαθμούς πάνω απ το 0 νιώθεις όπως ο Αμούντσεν όταν ανακάλυψε τον Νότιο πόλο.\nΑυτά για να μην νιώθεις πως είσαι προνομιούχα.\n18/01/2009 στο 16:13\nXAXAXA, επειδή, όντως, η πηχτή είναι σχετικά αηδιαστική για το μεγαλύτερο μέρος του πληθυσμού, πάρε μερικά φιλιά σοκολάτας, για να έρθεις στα ίσα σου!!!\n18/01/2009 στο 16:32\nΜάμμα, η διαδίκασια για να βρεθείς εκεί, περιλαμβάνεται στο ποστ! Άντε, λοιπόν!\nΗ ακουστική της αίθουσας είναι πολύ καλή, ακόμα κι από τα πάνω πάνω θεωρεία! Και πρέπει να είμαι η μόνη στην αίθουσα που σιγομουρμούριζε τους ρυθμούς και κουνιόταν σαν βαρκάκι στο Δούναβη! 🙂\nmondouble, καλέ όχι πσκ, λίγο περισσότερο ήταν! 😳 την διόρθωσα την ανορθογραφία (ας όψονται οι αλλαγές της γλώσσας στο κομπιούτερ!).\nΘεία Λένα, καλώς ορίσατε, σεβαστή μου Κυρία! Εμείς δεν είμασταν στους ορθίους, είχαμε πληρώσεί λίίίγο παραπάνω και βρεθήκαμε σε θέσεις χειρότερες, στο orgelbalkon -ορατότης μηδέν! Αλλά καθότι ελληνάκια, κλέψαμε και στο διάλειμμα μετακινήθηκαμε σε κενές θέσεις ακριβότερες και με καλύτερη θέα!\nΕυχαριστώ πολύ για τις ευχές, ομοίως αντεύχομαι!\nΆουρα, αλήθεια, είναι μια απόφαση και θέλει λίγη οργάνωση, αλλά μπορείς κι εσύ, ακόμα και με πολύ low budget. Άκου που σου λέω, άσε που έχεις κι έναν ολόκληρο χρόνο να κάνεις οικονομίες! Αλήθεια, η Αυστρία είναι φτηνότερη κι από την Αθήνα!\nΛένε πως ό,τι κάνεις την Πρωτοχρονιά το κάνεις μετά όλο το χρόνο!\nΓια να δούμε, λοιπόν!…\nΤέο, αχαχαχα, περιμένω αντιδράσεις Μούργου -θα τον αποτελειώσουμε σήμερα!\n(τόσο φρίκη η Ήπειρος? Μέχρι Αγρίνιο έχω φτάσει μόνο -και έχασα το θάρρος μου να προχωρήσω!).\nΣοφία, αχ, ευχαριστώ πολύ, νοστιμότατα ήταν, μιαμ!! 🙂\n18/01/2009 στο 22:40\n@τεο, μπαρμπα, ηρθες και εδω να ριξεις τη χολη σου;\n(αμαν, βγαλτη τη ρημαδα τη χολη να ησυχασουμε ολοι) 👿\nπαντως η περιγραφη της διαδρομης ειναι αψογα σωστη!\n@κροτ, κροτ, δεν χρειαζομαι κανενα για να με αποτελειωσει.\nμια χαρα τα καταφερνω και μονος μου 😛\n1.η ηπειρος ειναι πιο ομορφη περιφερεια της ευρωπης\n(το οτι ειναι δυσκολο να την προσεγγισεις, την κανει ακομη πιο ομορφη)\n2.τις φωτο απο που τις εκλεψες παλι;\n(καλα, ενταξει, το γουρουνακι ειναι δικια σου 😆 )\n3.να εισαι σταντ μπαι. συντομα ανεβαινει στα πολυτελη σαλονια της λασπης ο λιβελος μου (για σενα και τα λουλουδια σου) 😈\n18/01/2009 στο 23:25\nΚώλο δεν θα βάλεις εσύ κάτω; Αμάν πια. Μετά μου λες πως σε πειράξει που άλλαξαν τα χιόνια και η καθημερινή θεματολογία επανήλθε στα πρότερα επίπεδα. Ποιόν δουλεύεις ε; 🙂\nΥΓ Το βάλς το συγκρίνης με ελαφρολαϊκά και την πόλκα με τα δημοτικά!!!! Στην μία μου χαλάς το βαλσάκι ενώ στην άλλη μου χαλάς το δημοτικό. Για δες εδώ μια παραλλαγή της πόλκας!!! 1.30 λεπτό αποθέωση της πόλκας!!!!\nΦιλί ρε…. 🙂\n19/01/2009 στο 12:08\nΚαλά, το γουρουνάκι και το κομοδίνο είναι όλα τα λεφτά! 🙂\n19/01/2009 στο 12:21\nΈναν χρόνο πριν;\n19/01/2009 στο 12:47\nΜούργε, αντιπαρέρχομαι τις κακεντρέχειες για το γουρουνάκι και θέλω να τονίσω την αντικειμενικότητά σου όταν κρίνεις την Ήπειρο.\nΣηκώνω το γάντι για το ποστ μου -και θα τα πούμε στη Λάσπη, άθλιε!\nΑνιμάλι, και πού να δεις τι ετοιμάζω! Θα τη δω την πόλκα, πάντως προσωπικά δεν έχω πρόβλημα με τις πόλκες, μια χαρά χοροπηδηχτές είναι!\nΘεωρέμα, θα βάλουμε το κομοδίνο σε πληστηριασμό. Το γουρουνάκι δεν υπάρχει πια, δυστυχώς: το έφαγα! 🙂\nΚαμ, δεν είναι Ρωμαίοι, είναι Οστρογότθοι, αλλά τρελοί είναι! 🙂\n19/01/2009 στο 13:19\nΈλα καημένη που σε χάλασε η πηχτή! Δλδ τα ζαχαρωμένα γουρουνάκια είναι ΟΚ; Θέλω να πιστεύω ότι, ως ελάχιστη παραχώρηση, το έφαγες με το χέρι!\n(μερσί για την πάσα Σοφία!) 😉\nΤέλος πάντων, έτσι κι αλλιώς από την ζήλεια μας γκρινιάζουμε γιατί το όλο ταξίδι δείχνει φανταστικό και το Kupferdachl μπαίνει στα υπ’ όψη (αφού έχει και ειδική αναφορά για την κάβα του). Σούπερ και το φωτο-ρεπορτάζ σου και πολύ χαίρομαι που περάσατε τόσο καλά!\nΠαρόλα αυτά να πω την (μουσική) κακία μου: όταν με το καλό καταργηθούν δια νόμου τα εμβατήρια, οι πόλκες θα είναι η χειρότερη μουσική που υπάρχει.\nΕ μα πια! 🙂\n19/01/2009 στο 15:09\nΚροτ, σου στέλνω ένα τραγούδι του πρώην Βιεννέζου – έχει μεταναστεύσει στην Γερμανία – τραγουδοποιού Georg Kreisler με τον τίτλο: «Τι ωραία που θα ήταν η Βιέννη χωρίς Βιεννέζους» (είναι δυστυχώς μόνο με ήχο) για να πάρεις μια ιδέα σχετικά με το οξύτατο χιούμορ του συμπαθούς αυτού λαού. Ελπίζω να ξέρεις γερμανικά για να το καταλάβεις!\nhttp://www.youtube.com/watch?v=apydWQvjEQ4 Εδώ ακούς το τραγούδι.\nhttp://209.85.129.132/search?q=cache:ZQrACPwZfRwJ:www.gkif.de/texte/liedtexte/130.doc+Wien+ohne+Wiener&hl=de&ct=clnk&cd=2&gl=ch&client=firefox-a . Εδώ διαβάζεις τα λόγια του τραγουδιού.\nΤραγουδάει και παίζει πιάνο μόνος του. Είναι και βαλτσάκι, θα σου αρέσει ;-)!\n19/01/2009 στο 15:10\nΤώρα ψήθηκα ακόμη περισσότερο για σιδηροδρομικό τουρ Ιταλία-Βόρεια Θάλασσα με στάση στα μέρη που περιγράφεις.\nΕπιπλέον, η παρακολούθηση της Πρωτοχρονιάτικης Συναυλίας χωρίς το ηλίθιο σπικάζ του Κωστάλα είναι ένα από τα όνειρά μου, οπότε θα μπω και εγώ κάποτε στην κλήρωση 🙂\nΌσο για την πόλκα (με redbull) του βίντεου, νομίζω ότι ταυτίζεται σχεδόν με το θρας μέταλ :p\nΚαι μία ερώτηση: Κατά πόσο η κλασική μουσική αποτελεί παραδοσιακή μουσική, όταν το ύφος είναι λίγο πολύ το ίδιο σε όλη την Ευρώπη και, το κυριότερο, τα περισσότερα έργα είναι παραγγελίες ηγεμόνων; Πάντως οι πόλκες και τα βαλς είναι σαφώς πιο λαϊκά.\nΩχ, με τσάκωσε η λογοκρισία… Μήπως ήταν μεγάλη η διεύθυνση της ιστοσελίδας;\n19/01/2009 στο 15:12\nγια περαστε απο τη λασπη.\nγια περαστε! 😈\n19/01/2009 στο 15:30\nΟι συνάδελφοι τι λένε; Είναι αδιάφοροι και για τα ταξίδια σας;\n(Είδατε, μόνο …κοντή μνήμη δεν έχουμε)\n19/01/2009 στο 16:09\nΜπαμπάκη, τα ζαχαρωμένα γουρουνάκια είναι ένα ποίημα, μια πανδαισία και προφανώς ανώτερα από την πηχτή! Άσε δε που δεν συνιστά καννιβαλισμό το να τα τρως!\nΟι πόλκες είναι πανέμορφες, δεν κατάλαβα, προτιμάς τα τσάμικα?\nΑγκνίρα, θα το δω από το σπίτι, και merci vielmal για το λινκάκι! Αλλά εμένα οι βιεννέζοι μια χαρά μου φάνηκαν!\nΜπαρδόν για τη λογοκρισία, τα λινκς φταίγανε, αλλά σε επανέφερα! 🙂\nΕύθυμε, χα χα χα, καλό αυτό με τον Κωστάλα!\nΠαρεξήγησις: δεν είναι η κλασική μουσική «λαϊκή παράδοση», οι πόλκες και τα βαλς είναι! Ε, τώρα δεν θα έλεγα «λαϊκή παράδοση» ούτε την 9η ούτε το Ντον Τζοβάνι! 🙂\nΜούργε, 👿 περάσαμε, περάσαμε, ετοιμάσου για φόλα με άρωμα φραγκοστάφυλο!\nΜάνο, οι συνάδελφοι ζηλέψανε, ρωτάγανε, έδειξαν ένα ενδιαφέρον όσο να’ναι. Πεντάλεπτο. Πολύ βραχύτερο από την υψηλοτάτη μνήμη σας! 🙂\n19/01/2009 στο 16:25\nΑχ, πόσο ωραία πρέπει να ήταν στην όπερα με όλη αυτή την εορταστική ατμόσφαιρα!\nΣυμφωνώ μ’ αυτό που γράφεις για τις τιμές των εισιτηρίων. Είχα την εμπειρία το φθινόπωρο στη Βιέννη να διαπιστώσω με πόσο σεβασμό φέρονται και στους όρθιους θεατές.\nΚαι ναι, η Βιέννη είναι φτηνότερη από μας και με υψηλότερη ποιότητα. Τελικά, πανυού είναι φτηνότερα από μας…\n19/01/2009 στο 17:15\nΜια φίλη μου πήγε για τις γιορτές Βιέννη και είδα πολλές φωτογραφίες σαν και τις πιο πάνω. ελπίζω να περάσατε καλά.\nΜου φαίνεται οτι μέσα στον χρόνο αυτό θα πρέπει να κάνω μια βόλτα στη Βιέννη τελικά, φαίνεται πανέμορφη απ τις φωτογραφίες…\n20/01/2009 στο 02:22\nsniff, sniff… Θέεεεεεεεελω…\n(το χαρούμενο κομοδίνο μπορώ άνετα να το φανταστώ στο Κροτόσπιτο… χεχε!)\n20/01/2009 στο 10:07\n«Άσε δε που δεν συνιστά καννιβαλισμό το να τα τρως!» – γιατί καλέ; Γουρούνι είπαμε να φας, όχι άνθρωπο! Και γιατί συνιστά καννιβαλισμό το κεφάλι κι όχι π.χ. το μπούτι του ζώου; Το αφήνεις ζωντανό το υπόλοιπο;\nΓια να μην φυτιλιάζω παίζοντάς το υπεράνω όμως, να ομολογήσω ότι μου έχει τύχει να μαγειρέψω και να λυπηθώ τα ορτύκια που μαγείρευα, έτσι μικρά που ήταν. Μαύρισε η ψυχή μου λέμε. Τόσο λυπήθηκα που δεν έχω φάει ορτύκια έκτοτε. Ωστόσο, σε οποιαδήποτε λογική ανάλυση, τέτοιου είδους «ευαισθησίες» είναι υποκριτικές: είτε τρώμε ζώα είτε όχι, δεν υπάρχει «ολίγον σαρκοφάγος». Ένιγουεϊ.\nΌσο για τις πόλκες: είναι το είδος της μουσικής που θα έγραφε ο Χατζηγιάννης αν είχε γεννηθεί πριν 200 χρόνια – κι αυτό νομίζω τα λέει όλα για το τι πιστεύω για τις πόλκες!!! 😀\n20/01/2009 στο 11:29\nΑλεπού, ε, καλά, η Νορβηγία ας πούμε είναι ακριβότερη από την Ελλάδα. 🙂\nel greco, ναι περάσαμε πολύ όμορφα και είναι ένα ταξείδι που συστήνω ανεπιφύλακτα.\nΠρασινοτάτη, το μόνο που μας εμπόδισε να το παρουμε ήταν το γεγονός ότι δεν ξέραμε πώς να το μεταφέρουμε!\nΜπαμπάκη, οκ, εντάξει, εντάξει, έκανα ένα αποτυχημένο αστείο, είναι ανάγκη να ξαπλώσεις αμέσως στο ντιβάνι και να αναλύσεις τα ψυχικά σου τραύματα κι εσύ;\nΚατά βάσιν, δεν τρώω γουρουνοκεφαλές και άλλες κεφαλές γιατί -μεταξύ μας- μια φορά που είχα δοκιμάσει κάτι παρεμφερές, μου είχε φανεί απάισιο.\nΕ, όχι και Χατζηγιάννης οι πόλκες! Όχι δα! Είπαμε, ελαφρά μουσική, λίγο ποπ έστω… Αλλά, το να ανεβάζεις το Χατζηγιάννη στο επίπεδο του Στράους, είναι λίγο άτοπο, όχι!\n20/01/2009 στο 16:44\nΛάθος με κατάλαβες, δεν έχω τίποτα εναντίον των Βιεννέζων, απεναντίας, έχω έναν στο σπίτι μου 😉 , με κάνει και γελάω σε καθημερινή βάση! Μεσω αυτού ήρθα σε απαφή με το δηκτικό χιούμορ τους, το ακούω από το πρωί μέχρι το βράδυ. Ο Kreisler που λέει το τραγούδι είναι και Εβραίος, οπότε έχειβέβαια έναν λόγο παραπάνω να τα λέει σταράτα στους Αυστριακούς…\n20/01/2009 στο 19:10\nΧαίρομαι πολύ που μας ταξιδεύεις… Οι φωτό είναι δικές σου; Αν ναι, βελτιώνεσαι πολύ πολύ 🙂 Εδώ ζούμε κάτι υπέροχα φωτεινές αλκυονίδες μέρες…\n20/01/2009 στο 20:26\nΑγκνιράκι, ΤΕΛΕΙΟ το λινκ, μόλις τώρα το είδα!\nΚαι να τον χαίρεσαι τον βιεννέζο σου, είσαι τυχερή! 🙂\nΣκαλιδάκι, ευχαριστώ πολύ! Ναι, δικές μου είναι οι φώτο, εκτός από την τελευταία! Μερσί, μερσί μποκού! 🙂\n20/01/2009 στο 23:31\nax, ti omorfa, ti omorfa! allos ena proorismos pou thelo na pao.\n20/01/2009 στο 23:38\nΑ, σου έστειλα και μειλ..\n21/01/2009 στο 14:37\nΚουνέλι, αφηρημένο, έχεις μέηλ, πουλάκι μου! 🙂\nΠαράθεμα: Ένας εβραίος με παλαιστινιακή υπηκόοτητα « Кроткая\n22/01/2009 στο 23:48\nΕκ των προτέρων απολογούμαι για τον ετεροχρονισμένο σχολιασμό.\nΣας ζηλεύω γιατί δεν έχω επισκεφθεί τη Βιέννη και γιατί είδα τη συναυλία στην τηλεόραση. Όχι, ότι μου κακοέπεσε, αλλά όταν είσαι ακόμη υπό την επιρροή βοτκοποσίας της προηγούμενης βραδιάς, ακούς τη μουσική αλλιώς, σκέφτεσαι ότι πρέπει *σωποδήποτε* να μάθεις σύντομα να χορεύεις βαλς κλπ. Έπειτα, εκτός απροόπτου, σε λίγους μήνες θα ακούω καθημερινά εμβατήρια και το μόνο που με παρηγορεί πλέον είναι ότι θα σκέφτομαι ότι υπάρχει (και) το ραντέτζκυμαρς [γιατί κάτι αιγυπτιακά του ιδίου είναι αστεία, καταλαβαίνετε 😉 ].\nΠαρεμπιπτόντως, καλή χρονιά, αγαπητή Κροτ!\n23/01/2009 στο 00:03\nΑσμοδαίε, πόσο μου λείψατε! Θα σας πάρει κι εσάς η μαμά πατρίδα σαν τον Ρασκόλνικοφ? Μα, τι κατάρα κι αυτή!\nΝα πα΄τε στην Αυστρία, με την πρώτη ευκαιρία πάντως, δεν θα το μετανιώσετε. Κι όχι μόνο στην Βιέννη!\nΕντάξει, τα αιγυπτιακά, συμφωνώ κι εγώ δεν είναι και τα καλύτερά του. Τα ούγγρικα είναι σκάλες ανώτερα, αλλά ας μην του το χρεώνουμε. Ήταν κι αρκετά εμπορικός στην εποχή του, εδώ που τα λέμε.\n23/01/2009 στο 13:15\nΜέσα από αυτή τη ματιά, την εντελώς προσωπική, το αφιέρωμα γίνεται μαγευτικό για όσους έχουν περάσει από αυτά τα μέρη κι έχουν ανάλογες εμπειρίες. Ομορφο..\n23/01/2009 στο 14:12\nΠαράθεμα: Αυστρία δεν είναι μόνο η Βιέννη -ATHENS PHOTO NEWS\nΠαράθεμα: Αυστρία δεν είναι μόνο η Βιέννη -ATHENSPHOTONEWS.GR


Κορονοϊός - Ένοπλες Δυνάμεις: Πολύτιμη βοήθεια στην Πολιτεία – Θωρακισμένες Μονάδες και Σχολές | Simple News\nΚορονοϊός – Ένοπλες Δυνάμεις: Πολύτιμη βοήθεια στην Πολιτεία – Θωρακισμένες Μονάδες και Σχολές\nΕλάχιστα τα κρούσματα – Διάθεση ΜΕΘ, δωματίων και νοσηλευτικού προσωπικού στο Σύστημα Υγείας – «Καμία ανησυχία, αλλά και κανένας εφησυχασμός»\nΆμεση, πολυδιάστατη και κυρίως πολύτιμη και αποτελεσματική είναι η προσφορά των Ενόπλων Δυνάμεων κατά τη διάρκεια της πανδημίας του κορονοϊού στην Ελλάδα.\nΜε το μεγαλύτερο πρόβλημα να εντοπίζεται στη Θεσσαλονίκη, το ΓΕΕΘΑ, κατόπιν εγκρίσεως του υπουργείου Άμυνας και του υπουργού κ. Νίκου Παναγιωτόπουλου, διέθεσε στο Σύστημα Υγείας αριθμό κλινών ΜΕΘ και δωματίων στο 424 Γενικό Στρατιωτικό Νοσοκομείο Θεσσαλονίκης, προκειμένου να δώσει «ανάσα» στα υπόλοιπα νοσοκομεία της συμπρωτεύουσας.\nΥπενθυμίζουμε επίσης πως από την αρχή της πανδημίας οι στρατιωτικοί γιατροί και το νοσηλευτικό προσωπικό έχουν τεθεί στη διάθεση του ΕΣΥ, με στόχο να αντιμετωπιστεί και το πρόβλημα της έλλειψης προσωπικού στα νοσοκομεία.\nΕλάχιστα τα κρούσματα στις Ένοπλες Δυνάμεις\nΤα τελευταία 24ωρα ήρθαν στο φως δημοσιεύματα που έκαναν λόγο για αύξηση των κρουσμάτων σε στρατιωτικές Μονάδες και στρατιωτικές Σχολές. Κατ’ αρχάς θα πρέπει να τονίσουμε πως καμία χώρα στον κόσμο δεν δημοσιεύει, για προφανείς λόγους, τα στοιχεία των κρουσμάτων που υπάρχουν στις Ένοπλες Δυνάμεις τους. Για παράδειγμα, άκουσε ποτέ κανείς για το πόσα κρούσματα κορονοϊού υπάρχουν στις γαλλικές Ένοπλες Δυνάμεις; Στις αμερικανικές, στις γερμανικές; Για Τουρκία, ας μην το συζητήσουμε καν… το καθεστώς Ερντογάν δεν δίνει τα στοιχεία για το πόσοι νοσούν στο γενικό πληθυσμό, θα δώσει για τις Ένοπλες Δυνάμεις;\nΣύμφωνα με ασφαλείς πληροφορίες ωστόσο, τα κρούσματα στις Ένοπλες Δυνάμεις είναι ελάχιστα, σε σχέση και με τον αριθμό των δεκάδων χιλιάδων στελεχών που υπηρετούν, αλλά και σε σχέση με τον γενικό πληθυσμό. Στις στρατιωτικές Σχολές οι σπουδαστές είναι εσώκλειστοι και διενεργούνται συνεχώς τεστ, ενώ αν εντοπιστεί κρούσμα απομονώνεται και παρακολουθείτε στενά από τους ιατρούς της Μονάδας.\nΑνάλογοι αυστηροί έλεγχοι διενεργούνται και στα Κέντρα Νεοσυλλέκτων. Οι στρατιώτες, πριν εισέλθουν στο χώρο του στρατοπέδου υποβάλλονται σε rapid tests και όσοι είναι θετικοί απομονώνονται σε ειδικά διαμορφωμένους χώρους. Σε όλα τα στρατόπεδα τηρούνται κατά γράμμα οι εντολές του ΕΟΔΥ, ενώ το ΓΕΕΘΑ έχει δώσει επιπλέον διαταγές για αντιμετώπιση της διασποράς εντός των Μονάδων.\n«Δεν υπάρχει καμία ανησυχία, αλλά δεν υπάρχει και εφησυχασμός», τονίζουν με νόημα στρατιωτικές πηγές.\nΟι Ένοπλες Δυνάμεις έχουν βγει αλώβητες μέχρι στιγμής από το κύμα της πανδημίας του κορονοϊού, με ελάχιστα κρούσματα σε όλη τη χώρα.\nΤαυτόχρονα, το ΓΕΕΘΑ και τα επιτελεία των Κλάδων συνεισφέρουν με κάθε τρόπο στην υγειονομική θωράκιση της χώρας προσφέροντας εξειδικευμένο προσωπικό και κατάλληλα μέσα.\nΤα αποτελέσματα των μέτρων που ελήφθησαν είναι άκρως εντυπωσιακά και τιμητικά, μιας και τα κρούσματα στις σχολές και τα στρατόπεδα είναι ελάχιστα και χωρίς να διατρέξει κανείς τον παραμικρό κίνδυνο.\nPrevious Η παλιά Αθήνα: Άγνωστες φωτογραφίες με ποτάμια και αρχαία τείχη\nNext Κορονοϊός Θεσσαλονίκη: Κορονοπάρτι εν μέσω lockdown – Συλλήψεις και πρόστιμα


Ο Έλληνας ΥΦΥΠΕΞ στην ομογένεια του Τάρπον Σπριγκς Φλώριδας | Ελληνική Κοινότητα Αλεξανδρείας\nΟ Έλληνας ΥΦΥΠΕΞ στην ομογένεια του Τάρπον Σπριγκς Φλώριδας\n«Θα ξεκινήσω την ομιλία μου με μία εξομολόγηση.\nΌταν πριν από 24 ώρες έφευγα από το σπίτι μου για να έλθω εδώ στην Τάμπα, στο Τάρπον Σπριγκς, ήξερα ότι θα ερχόμουνα σε μία πόλη που είναι η κόρη της Καλύμνου. Πίστευα ότι ερχόμουνα σε ομογενείς που κρατούν την γλώσσα της πατρίδας.\nΑλλά με αιφνιδιάσατε. Με μπερδέψατε. Στενοχωρήθηκα.\nΕίμαι ο προτελευταίος ομιλητής σε αυτή την εκδήλωση και ΟΛΟΙ οι προηγούμενοι, ΟΛΟΙ ομογενείς με τους οποίους πριν καθίσουμε στα τραπέζια, τα λέγαμε στη γλώσσα μας, μίλησαν όχι Ελληνικά, αλλά αγγλικά.\nΔηλαδή στη σημερινή εκδήλωση άκουγα τις Ελληνίδες και τους Έλληνες να βάζουν στην άκρη τη γλώσσα της πατρίδας μας.\nΠροσωπικά θα μου επιτρέψετε να σας πω τα πράγματα όπως τα αισθάνομαι.\nΗ ελληνική γλώσσα είναι ένα ισχυρότατο σημείο αναφοράς που πρέπει να χαρακτηρίζει τον Ελληνισμό της Διασποράς. Όπως και η Ορθοδοξία.\nΕδώ στις ΗΠΑ έχουμε φτάσει πλέον στην τέταρτη και πέμπτη γενιά, με τα ελληνικά να φθίνουν. Εσείς, οι γονείς τους, οι παππούδες και οι γιαγιάδες αν δεν στηρίξετε, ακόμα και στις ομογενειακές συγκεντρώσεις την ελληνική γλώσσα, τότε τα ελληνικά έσβησαν.\nΚι αν σβήσουν τα ελληνικά, τότε χάσαμε και την ομογένεια.\nΈτσι, λοιπόν, παρά το ότι όλοι οι προηγούμενοι Έλληνες μίλησαν αγγλικά, εγώ θα επιλέξω τα Ελληνικά που είναι και η μητέρα όλων των γλωσσών».\nΌπως εξήγησε αργότερα, απαντώντας σε σχετικές ερωτήσεις ομογενειακών τοπικών ΜΜΕ, η διατήρηση και η ενίσχυση της ελληνικής γλώσσας σε κάθε κοιτίδα της Διασποράς, σε κάθε ήπειρο, είναι πολύ ψηλά στην υπουργική του ατζέντα. Υπενθύμισε μάλιστα ότι μέσα στις επόμενες μέρες έρχεται ρυθμιστική τροπολογία στη Βουλή που θα δίνει τη δυνατότητα στην έκδοση ΚΥΑ για την καθιέρωση της 9ης Φεβρουαρίου, ημέρας μνήμης του Διονυσίου Σολωμού, ως Παγκόσμια ημέρα Ελληνικής Γλώσσας.\nΟ Καλύμνιος Δήμαρχος του Τάρπον Σπρίγκς Κρις Αλαχούζος πρόσφερε στον Υφυπουργό το χρυσό κλειδί της πόλης, ενώ πολύ θερμή ήταν η συνάντηση και με τον έτερο Έλληνα Δήμαρχο της περιοχής, του Κλίαργουότερ, Γιώργο Κρητικό.\nΠολύ ενδιαφέρουσα ήταν και η δίωρη συνάντησή του με εκπροσώπους της Ομογένειας, όπου ο Τέρενς Κουίκ ανέλυσε τη κυβερνητική πολιτική για την Ομογένεια και στη συνέχεια απάντησε σε ερωτήσεις για θέματα που αφορούν την Ελλάδα.\nΠαρέστη επίσης σε επίσημο δείπνο των ΑΧΕΠΑ και στη θεία λειτουργία ημέρα εορτής του Αγίου Ιωάννη, στον ομώνυμο μητροπολιτικό ναό του Κλίαργουότερ.\nΛόγω των δυσμενών καιρικών συνθηκών Σάββατο απόγευμα – βράδυ στη Βοστόνη, η προγραμματισμένη πτήση Τάμπα – Βοστόνη του Υφυπουργού ακυρώθηκε. Έφυγε τελικά ξημερώματα Κυριακής. Στη Βοστόνη θα παραμείνει Κυριακή, τελικά για πέντε ώρες για τις προγραμματισμένες συναντήσεις του οι οποίες θα γίνουν κανονικά σε ξενοδοχείο δίπλα στο Αεροδρόμιο αντί για το Γενικό Προξενείο στο κέντρο της πόλης, ώστε το απόγευμα να αναχωρήσει για την 24ωρη επίσκεψή του στη Νέα Υόρκη.


Εργασία και οικογένεια: σύμμαχοι ή αντίπαλοι; – hrpro.gr | HR Professional\nΑπό Καλλιόπη Σωτηράκη\nΕίναι αλήθεια ότι σήμερα ένα νέο αίτημα των εργαζόμενων και παράλληλα σημαντικός παράγοντας για τη διατήρηση της ψυχικής τους υγείας είναι η εναρμόνιση της προσωπικής και επαγγελματικής ζωής. Η αυξημένη είσοδος των γυναικών στην εργασία άλλαξε ριζικά τη δομή της οικογένειας με αποτέλεσμα την επιβάρυνση των ρόλων και στα δύο φύλα.\n<‘Σελίδα 1: Τα συμπτώματα της σύγκρουσης και κατά πόσο η σύγκρουση είναι το ίδιο αισθητή στους άνδρες και τις γυναίκες’>\nΤόσο οι άνδρες όσο και οι γυναίκες καλούνται, πλέον, να αναλάβουν νέους ρόλους, οι οποίοι με τη σειρά τους προκαλούν σύγκρουση ανάμεσα στους δύο τομείς, την εργασία και την οικογένεια (φαινόμενο γνωστό ως Work-Family Conflict). Συνεπώς, τα άτομα βιώνουν όχι μόνο τη σύγκρουση αλλά και όλες τις αρνητικές επιπτώσεις που αυτή μπορεί να έχει στην προσωπική και εργασιακή τους ζωή καθώς και την ψυχική τους ισορροπία. Ερευνητικά δεδομένα αποκαλύπτουν την ύπαρξη στενής σχέσης μεταξύ της επαγγελματικής και συζυγικής εξουθένωσης με αποτέλεσμα οι εμπειρίες από τον εργασιακό χώρο να μεταφέρονται και να παρεμβαίνουν στον οικογενειακό και αντίστροφα.\nΠοια είναι τα συμπτώματα της σύγκρουσης αυτής;\nΠρόσφατες μελέτες υποστήριξαν ότι οι αρνητικές εμπειρίες από το εργασιακό περιβάλλον επηρεάζουν την αίσθηση ευεξίας του κάθε συντρόφου, και συνεπώς τη συζυγική σχέση. Το άτομο, βιώνοντας εξουθένωση στην εργασία, συχνά απομονώνεται, χάνει την εμπιστοσύνη του στους συναδέλφους και έχει υπέρμετρες απαιτήσεις από το σύντροφό του. Τα συναισθήματα της απογοήτευσης μεταφέρονται στο γάμο προκαλώντας συγκρούσεις στη σχέση του ζευγαριού. Συχνά, τα άτομα που αντιμετωπίζουν δυσκολίες στο γάμο τους, είναι πιθανόν να επενδύουν πολύ χρόνο και ενέργεια στη δουλειά, βρίσκοντάς την σαν μια διέξοδο στα προσωπικά τους προβλήματα.\nΣτην περίπτωση βέβαια που τα πράγματα δεν εξελίσσονται όπως τα περίμεναν και η οικογένεια δεν μπορεί να τους στηρίξει, απογοητεύονται πλήρως. Σε εργαζόμενους όπου η σύγκρουση εργασίας-οικογένειας είναι έντονη, το φαινόμενο της επαγγελματικής εξουθένωσης παρατηρείται ακόμη περισσότερο. Αυτά τα άτομα βιώνουν έντονο εργασιακό άγχος, είναι λιγότερο ευχαριστημένα από τη δουλειά τους, με τακτικές απουσίες ή αργοπορίες.\nΣυχνά παρουσιάζουν παραίτηση από κάθε είδους επαγγελματική αλλά και οικογενειακή υποχρέωση, με συνέπεια να μειώνεται σημαντικά η εργασιακή τους απόδοση, ενώ στο πλαίσιο της οικογενειακής τους ζωής αποτελούν τους «παρόντες αλλά απόντες» γονείς και συντρόφους. Το στρες και η υπερκόπωση επηρεάζουν αρνητικά την ψυχική τους υγεία, εμφανίζοντας υψηλά επίπεδα κατάθλιψης.\nΗ σύγκρουση είναι το ίδιο αισθητή στους άνδρες και τις γυναίκες;\nΜελέτες σχετικά με τις διαφορές των δύο φύλων στα επίπεδα σύγκρουσης ανάμεσα στην εργασία και την οικογένεια, αναφέρουν ότι οι γυναίκες βιώνουν υψηλότερη σύγκρουση σε σχέση με τους άνδρες. Η ραγδαία αύξηση της εισαγωγής των γυναικών στον επαγγελματικό στίβο και η ταυτόχρονη επιβάρυνσή τους με τις περισσότερες οικογενειακές ευθύνες, εύκολα δικαιολογούν το φαινόμενο αυτό.\nΠαράλληλα, οι γυναίκες είναι κατά γενική ομολογία λιγότερο ικανοποιημένες από την προσωπική τους ανάπτυξη και την επαγγελματική τους πορεία συγκριτικά με τους άνδρες. Η έρευνα συχνά αποκαλύπτει ότι η καριέρα των γυναικών τείνει να θεωρείται λιγότερο σημαντική σε σχέση με αυτή των συντρόφων τους, καθώς προτεραιότητά τους αποτελεί το σπίτι και η οικογένεια. Μία τέτοια τάση περιορίζει πολλές φορές τις επαγγελματικές τους επιλογές και τις ευκαιρίες που έχουν για ανέλιξη.\n<‘Σελίδα 2: Γιατί θα πρέπει να συνυπάρθουον καριέρα και οικογένεια και η βελτίωση της καθημερινότητας των εργαζομένων από τον εργοδότη’>\nΓιατί θα πρέπει να συνυπάρξουν καριέρα και οικογένεια;\nΤις τελευταίες δεκαετίες οι επιχειρήσεις έχουν εκδηλώσει ιδιαίτερο ενδιαφέρον για τα θέματα σύγκρουσης εργασίας και οικογένειας των εργαζόμενων. Πολλοί είναι οι λόγοι που οδήγησαν στην ενασχόληση με το ζήτημα αυτό, μεταξύ των οποίων:\nα) Η αλλαγή των δημογραφικών δεδομένων της εργασίας. Στο παρελθόν, τα ταλέντα και οι ικανότητες υπήρχαν διαθέσιμα και οι εργαζόμενοι δέχονταν να κάνουν θυσίες για την καριέρα τους όπως επαγγελματικά ταξίδια και υπερωρίες. Σήμερα, λόγω της ανταγωνιστικής φύσης της οικονομίας, οι επιχειρήσεις δυσκολεύονται να διατηρήσουν τους ταλαντούχους υπαλλήλους τους. Αναγκάζονται, λοιπόν, να εφαρμόσουν προοδευτικές οικογενειακές πρακτικές σαν ανταγωνιστικό πλεονέκτημα για τους εργαζόμενους, όπως για παράδειγμα προγράμματα συμφιλίωσης επαγγελματικής και οικογενειακής ζωής.\nβ) H αλλαγή των αντιλήψεων των εργαζόμενων. Τόσο οι άνδρες όσο και οι γυναίκες συνειδητοποιούν τη σημασία της συνύπαρξης εργασίας και οικογένειας και γι’ αυτό το λόγο αναζητούν εργοδότες που επιτρέπουν την απαιτούμενη ενασχόλησή τους και με τους δύο τομείς. Με άλλα λόγια, ο εργοδότης που αφήνει στον εργαζόμενο το περιθώριο να συνδυάζει αποτελεσματικά τις οικογενειακές με τις επαγγελματικές του υποχρεώσεις, γίνεται πόλος έλξης των υποψηφίων.\nγ) H αλλαγή της απόδοσης των εργαζόμενων. Οι επιχειρήσεις αναγνωρίζουν ότι η έλλειψη ευελιξίας πιθανόν να έχει αντίθετα αποτελέσματα στην παραγωγικότητα των εργαζόμενων, όπως υψηλότερα επίπεδα στρες, συστηματική αποχή από τα καθήκοντά τους και χαμηλότερη εργασιακή ικανοποίηση. Ως επακόλουθο της επαγγελματικής αυτής εξουθένωσης είναι και ο κλονισμός της ισορροπίας της συζυγικής σχέσης.\nΟ εργοδότης μπορεί να βελτιώσει την καθημερινότητα του εργαζόμενου;\nΗ απάντηση είναι θετική. Οι εργοδότες καλούνται σήμερα περισσότερο από ποτέ να προβούν σε: α) πιο ρεαλιστικές απαιτήσεις και προσδοκίες από το προσωπικό, β) μεγαλύτερη ευελιξία, γ) ενίσχυση του αισθήματος ελέγχου που έχει ο εργαζόμενος στη δουλειά του και δ) δημιουργία υποστηρικτικού εργασιακού περιβάλλοντος.\nΑσφαλώς, σε κάθε περίπτωση βασικός παράγοντας για την επιτυχή εφαρμογή των ευέλικτων μορφών εργασίας είναι η αλλαγή νοοτροπίας, τόσο από την πλευρά της διοίκησης, όσο και από την πλευρά των εργαζόμενων.\nΟικογενειάρχες με καριέρα: μία νέα πρόκληση για το HR\nΑξίζει να αναφερθεί ότι η συζήτηση για θέματα ισορροπίας εργασίας και προσωπικής ζωής μπορεί να αποτελέσει ένα σημαντικά χρήσιμο εργαλείο για τα τμήματα διαχείρισης ανθρώπινου δυναμικού. Κι αυτό γιατί το τμήμα προσωπικού της κάθε επιχείρησης θα είναι σε θέση να αντιληφθεί ποιοι από τους εργαζόμενους έχουν προσδοκίες για ανάπτυξη της καριέρας τους και δυνατότητα εκπαίδευσης μέσα στον οργανισμό, ποιοι είναι διαθέσιμοι για εκπαίδευση πέρα από το τυπικό ωράριο εργασίας, ποιοι έχουν την ευχέρεια να κάνουν επαγγελματικά ταξίδια, ποιοι μπορούν να μετακομίσουν σε άλλη πόλη λόγω των υποχρεώσεων της εργασίας τους και ποιοι όχι.\nΜε αυτό τον τρόπο, θα αναπτυχθούν κατάλληλα σχεδιασμένα προγράμματα υποστήριξης του προσωπικού, αναβαθμίζοντας, ταυτόχρονα, τη φήμη του οργανισμού ως ένα φιλικό προς την οικογένεια εργοδότη. Ας μην ξεχνάμε ότι η ευαισθησία της επιχείρησης στα θέματα οικογένειας μπορεί με τη σειρά της να αυξήσει τη δέσμευση και την αποτελεσματικότητα του εργαζόμενου.\nTopics: Conflict & Dispute Resolution , Diversity , HR Student's View , Work-life Balance


European Commission - PRESS RELEASES - Press release - Πολιτική προστασία: Η ευρωπαϊκή βοήθεια ετοιμάζεται να αναχωρήσει για την Κίνα\nΒρυξέλλες, 16 Μαΐου 2008\nΠολιτική προστασία: Η ευρωπαϊκή βοήθεια ετοιμάζεται να αναχωρήσει για την Κίνα\nΟ Κοινοτικός Μηχανισμός Πολιτικής Προστασίας θα αποστείλει, στις 17 Μαΐου, ομάδα εμπειρογνωμόνων στην Κίνα για να συμβάλουν στο συντονισμό της συνδρομής των εμπειρογνωμόνων και της υλικής βοήθειας από τα κράτη μέλη. Οι κινεζικές αρχές υπέβαλαν επίσημο αίτημα παροχής βοήθειας μετά το μεγάλο σεισμό που έπληξε τη νοτιοδυτική Κίνα στις 12 Μαΐου, και βοήθεια προσέφεραν η Αυστρία, η Γερμανία, η Ιταλία, η Σουηδία και η Μάλτα.\nΟ κ. Σταύρος Δήμας, Επίτροπος αρμόδιος για το περιβάλλον και την πολιτική προστασία, δήλωσε τα εξής: «Αμέσως μετά από αυτόν τον καταστρεπτικό σεισμό στην Κίνα, ο Κοινοτικός Μηχανισμός Πολιτικής Προστασίας ήταν έτοιμος για δράση. Καμιά χώρα δεν πρέπει να αντιμετωπίζει τέτοια ταλαιπωρία μόνη της, και κάνουμε ό,τι μπορούμε για να βοηθήσουμε τους ανθρώπους να αντιμετωπίσουν τις συνέπειες της καταστροφής.»\nΣτις 17 Μαΐου, το ΚΠΠ θα αποστείλει στην Κίνα ομάδα εμπειρογνωμόνων για να συμβάλει στο συντονισμό της εισερχόμενης βοήθειας, συνοδευόμενη από υπάλληλο-σύνδεσμο του ΚΠΠ. Η Αυστρία, η Γερμανία, η Ιταλία, η Σουηδία και η Μάλτα προσέφεραν προσωρινά καταλύματα, πακέτα ιατρικών εφοδίων έκτακτης ανάγκης και συνδρομή εμπειρογνωμόνων μέσω του Μηχανισμού.\nΤο Κέντρο Παρακολούθησης και Πληροφοριών (ΚΠΠ) της Ευρωπαϊκής Επιτροπής ενημερώθηκε αμέσως για τον σεισμό στην Κίνα μέσω του παγκόσμιου συστήματος συναγερμού και συντονισμού καταστροφών (GDACS). Το ΚΠΠ παρακολουθούσε την κατάσταση διατηρώντας επαφή με την Αντιπροσωπεία της Επιτροπής στην Κίνα, η οποία πρόσφερε τη βοήθεια της ΕΕ στις κινεζικές αρχές. Μία ημέρα μετά την εμφάνιση της κατάστασης έκτακτης ανάγκης, η Κίνα ανέφερε στην Επιτροπή ότι χρειάζεται προσωρινά καταλύματα, κινητά νοσοκομεία, ιατρικό εξοπλισμό και φάρμακα, μηχανήματα διάνοιξης οδών, ασθενοφόρα, πυροσβεστικά οχήματα και εμπειρογνώμονες σε θέματα σεισμών.\nΗ κλίμακα της καταστροφής\nΈνας σεισμός μεγέθους 7,8 έπληξε τη νοτιοδυτική Κίνα στις 12 Μαΐου 2008, περίπου 80 χιλιόμετρα από την πόλη Shengdu. Ο σεισμός προκάλεσε σημαντικές ζημιές σε οκτώ επαρχίες και δήμους. Σύμφωνα με τις πιο πρόσφατες εκτιμήσεις ο αριθμός των νεκρών ανέρχεται σε τουλάχιστον 50.000.\nΣτόχος του Μηχανισμού είναι η βελτίωση της συνεργασίας στις επεμβάσεις παροχής βοήθειας πολιτικής προστασίας. Συντονίζει την παροχή βοήθειας, εξασφαλίζει άμεση υποστήριξη και παρέχει βοήθεια σε κάθε χώρα που τη χρειάζεται, εντός ή εκτός της Ευρωπαϊκής Ένωσης. Ο κύριος στόχος είναι η εξασφάλιση της βέλτιστης δυνατής επέμβασης και ετοιμότητας όταν προκύψει κατάσταση μείζονος έκτακτης ανάγκης. Οι εν λόγω δραστηριότητες συντονίζονται από την Επιτροπή μέσω του Κέντρου Παρακολούθησης και Πληροφοριών (ΚΠΠ) που βρίσκεται στην Μονάδα Πολιτικής Προστασίας της ΓΔ Περιβάλλοντος.\nΣτον Κοινοτικό Μηχανισμό συμμετέχουν τριάντα χώρες και οι ομαδοποιημένοι πόροι του μπορούν να διατεθούν σε χώρες που έχουν πληγεί από καταστροφές σε ολόκληρο τον κόσμο. Από το 2002, που άρχισε να λειτουργεί, ο Μηχανισμός έχει ενεργοποιηθεί για σειρά καταστροφών σε διάφορα σημεία του πλανήτη. Σε αυτές περιλαμβάνονται, το παλιρροϊκό κύμα (τσουνάμι) στην Νοτιοανατολική Ασία το 2004, οι δασικές πυρκαγιές στην Πορτογαλία το 2005, οι πλημμύρες στην Βουλγαρία και την Ρουμανία, ο τυφώνας Κατρίνα στις ΗΠΑ και ο σεισμός στο Πακιστάν το 2005 και η κρίση του Λιβάνου το 2006. Το 2007 ο μηχανισμός ενεργοποιήθηκε για τις πλημμύρες στη Βολιβία καθώς και για τις δασικές πυρκαγιές στην Ιταλία, την Ελλάδα, την Κύπρο, την Αλβανία και την πρώην Γιουγκοσλαβική Δημοκρατία της Μακεδονίας. Πρόσφατα, ο Μηχανισμός ενεργοποιήθηκε για πετρελαιοκηλίδες στην Ουκρανία και στην Νότια Κορέα, για ένα σεισμό στην Κιργιζία καθώς και για τις πλημμύρες στη Βολιβία και στον Ισημερινό.\nΕυρωπαϊκή Πολιτική Προστασία –


Η απόγνωση... ενός μωρού! - FamilyLife.gr\nΑρχική\tΜωρό 0-2Πρακτικός Οδηγός\tΗ απόγνωση… ενός μωρού!\nΗ επιστήμη πλέον γνωρίζει τι συμβαίνει στη νέα αυτή ύπαρξη κατά τις κρίσιμες πρώτες της στιγμές! Σε πρώτη φάση το μωρό που κρατιέται μακριά από τη μητέρα του διαμαρτύρεται και κλαίει. Όσοι έχουν γνώση αυτών των στιγμών θα σας πουν ότι στην πραγματικότητα… τσιρίζει!\nΤο συμπαθητικό νευρικό του σύστημα ανάβει κόκκινο συναγερμό. Ξαφνικά η αρτηριακή του πίεση ανεβαίνει στα ύψη, η αναπνοή του γίνεται άρρυθμη, συσπάται ολόκληρο και βρίσκεται σε αναταραχή. Έχει ταχυκαρδία, υπερβολική εγρήγορση, σύσπαση των μυών του και οξύ κλάμα. Ο οργανισμός του κατακλύζεται από τις ορμόνες του στρες. Αυτές χύνονται σε δεκαπλάσια ποσότητα στο αίμα του, με κίνδυνο μεταβολικών διαταραχών, υποθερμίας και μειωμένης γλυκόζης του αίματος. Μία από αυτές τις ορμόνες, η κορτιζόλη, μπορεί σε επίμονα υψηλά επίπεδα να μειώσει τα αντισώματα του, την άμυνά του γενικότερα απέναντι σε μικρόβια και να προκαλέσει ευαισθησία σε σωματικές και ψυχικές αρρώστιες.\nΥγιείς μηχανισμοί που προάγουν την σωστή αύξηση, την ανάπτυξη, την ωρίμανση των οργάνων του κλείνουν. Η κατεξοχήν ορμόνη της γέννας, η ωκυτοκίνη ή και ορμόνη της αγάπης, εξαφανίζεται. Έντονο στρες διαταράσσει το μεταβολισμό του ασβεστίου, έναν κρίσιμο μηχανισμό ενάντια στο θάνατο των κυττάρων. Έχει επίσης ως συνέπεια μόνιμες αλλαγές σε υποδοχείς του νευρικού συστήματος, αυξάνοντας την πιθανότητα για διαταραχές ύπνου, συμπεριφοράς, υπερκινητικότητα, κατάθλιψη και άλλες ψυχοπαθολογικές καταστάσεις καθ’ όλη τη διάρκεια της ζωής του.\nΔυστυχώς είναι δύσκολο να μας το επιβεβαιώσει το ίδιο. Ωστόσο, σύμφωνα με τις εκτιμήσεις ερευνητών, όταν ένα μωρό αφεθεί μακριά από τη γνώριμη ανθρώπινη επαφή, από τη μόνη μυρωδιά που έχει έως τώρα γνωρίσει, βιώνει ίσως εμπειρίες που το ίδιο θα μπορούσε με λόγια να περιγράψει ως: «Σπάω σε χίλια κομμάτια…», «Πέφτω στο κενό για πάντα…», «Βρίσκομαι στο χείλος του θανάτου…», «Νιώθω ανύπαρκτος…», «Χάνω κάθε ελπίδα πως θα βρω ξανά ότι έχασα…».\nΤο μικρό στη ουσία αναγκάζεται να συμπεράνει ότι δεν είναι άξιο για αγάπη! Αν σταματήσει τελικά το κλάμα είναι γιατί έχει εγκαταλείψει κάθε ελπίδα για βοήθεια. Ο εξωτερικός παρατηρητής διαπιστώνει ότι το νεογέννητο σιγά-σιγά σταματάει να κλαίει. Κάπου-κάπου κάνει κάποιες έντονες ανάσες λυγμών. Μπορεί να έχει ανοιχτά τα ματάκια του και στυλωμένα στο κενό.\nΤι να συμβαίνει τώρα μέσα του;\nΌταν ένα μωρό κουραστεί από το χωρίς αποτέλεσμα κλάμα περνάει στην επόμενη φάση. Παραιτείται, αποσύρεται, αποσυνδέεται από την πραγματικότητα. Υιοθετεί μια παθητική κατάσταση απόγνωσης, απάθειας. Κλείνει τα παράθυρα και μαζεύεται στον ατελώς καθοριζόμενο εαυτό του. “Πεθαίνει” λίγο, με σκοπό να επιβιώσει!\nΣτο σώμα του ο μεταβολισμός του μειώνεται δραματικά, η θερμοκρασία του πέφτει, οι χτύποι της καρδιάς γίνονται αργοί. Το ενεργοποιημένο παρασυμπαθητικό του σύστημα κατεβάζει την πίεσή του και έρχεται ως σωτήρας. Ενδογενή οπιοειδή -ορμόνες του εγκεφάλου με αναλγητική δράση- ανεβαίνουν στα ύψη στο αίμα του για να το μουδιάσουν. Δημιουργούνται χαοτικές βιοχημικές αλλαγές. Μια τοξική νευροχημεία για τον ευαίσθητο, αναπτυσσόμενο εγκέφαλό του.\nΈνα μωράκι, γεννημένο πριν μια ώρα, τυλιγμένο σε κουβέρτα, στο κρεβατάκι του, στο θάλαμο νεογέννητων, μακριά από τη μητέρα του. Είναι “ήσυχο”, με μάτια ανοιχτά χωρίς να κοιτάζουν πουθενά, ακίνητο. Οι περισσότεροι -συγγενείς, μπαμπάς- κοιτάζουν το μωράκι και λένε από μέσα τους με αγαλλίαση: «Τι όμορφο και ήρεμο που είναι!».\nΤην επόμενη φορά που θα δείτε ένα μωράκι σαν κι αυτό, μην σκεφτείτε τι γλυκό που είναι. Αναλογιστείτε όσα πέρασε, πόση ώρα έκλαψε αναζητώντας μάταια τη μαμά του, για να οδηγηθεί τελικά στην καταστροφικά ήρεμη απόγνωση που εσείς τώρα παρατηρείτε!\nΤο μωρό αντέδρασε στην απομάκρυνση από ότι γνώριμο σε αυτό με μια τυπική αντίδραση δύο σταδίων, διαμαρτυρίας -απελπισίας! Η πρώτη του εμπειρία από τη ζωή, ήταν ένα τεράστιο αναίτιο στρες, όταν θα μπορούσε να είναι μόνο αγάπη…!


7+1 Ελληνικα Windows 7 Office 2007 - Πληροφορικη (BKS.0111422)\nΑρχική > Βιβλία > Πληροφορική > 7+1 ΕΛΛΗΝΙΚΑ WINDOWS 7 OFFICE 2007\n7+1 ΕΛΛΗΝΙΚΑ WINDOWS 7 OFFICE 2007\nΈνα απλό και περιεκτικό βοήθημα για τους υπολογιστές, το Internet, και τα προγράμματα που πρέπει οπωσδήποτε να γνωρίζετε!\nΓραμμένο με απλά λόγια, απευθύνεται σε όλους τους χρήστες υπολογιστών που θέλουν να μάθουν γρήγορα και εύκολα τα απολύτως απαραίτητα προγράμματα.\nΓι' αυτόν το λόγο αποτελεί ένα εξαιρετικό βοήθημα για τους νέους χρήστες, αφού τους επιτρέπει σε ένα μόνο βιβλίο να βρουν όλα όσα χρειάζονται για να ξεκινήσουν τη γνωριμία τους με τον κόσμο των υπολογιστών.\nΜέσα από τις σελίδες αυτού του βιβλίου θα μάθετε:\nΓια την εξέλιξη των υπολογιστών, από την πρώτη τους εμφάνιση μέχρι σήμερα, τον τρόπο που λειτουργούν, τα διάφορα συστατικά τους, και το ρόλο που παίζει καθένα από αυτά.\nΝα χρησιμοποιείτε άνετα τα Windows 7 για τις καθημερινές σας εργασίες.\nΝα εκμεταλλεύεστε τις δυνατότητες που παρέχει το Word 2007 για τη δημιουργία εντυπωσιακών εγγράφων.\nΝα χρησιμοποιείτε το Excel 2007 για να κατασκευάζετε λογιστικά φύλλα με κάθε λογής υπολογισμούς.\nΝα χρησιμοποιείτε το PowerPoint 2007 για να δημιουργείτε ελκυστικές παρουσιάσεις επαγγελματικού επιπέδου.\nΝα εκμεταλλεύεστε τις δυνατότητες της Access 2007 για να δημιουργείτε και να διαχειρίζεστε τις βάσεις δεδομένων σας.\nΝα χρησιμοποιείτε το Outlook 2007 για να προγραμματίζετε τις εργασίες σας και να διαχειρίζεστε τις επαγγελματικές σας - και όχι μόνον - επαφές.\nΝα συνδέεστε στο Διαδίκτυο, και να χρησιμοποιείτε τον Internet Explorer 8 για να περιηγείστε τον αχανή χώρο του Διαδικτύου και το Windows Live Mail για το ηλεκτρονικό σας ταχυδρομείο.\n7+1 ΕΛΛΗΝΙΚΑ WINDOWS 7 OFFICE 2007 (BKS.0111422)\n53.50 € -16% = 44.94 €\n• Για την εξέλιξη των υπολογιστών, από την πρώτη τους εμφάνιση μέχρι σήμερα, τον τρόπο που λειτουργούν, τα διάφορα συστατικά τους, και το ρόλο που παίζει καθένα από αυτά.\n• Να χρησιμοποιείτε άνετα τα Windows 7 για τις καθημερινές σας εργασίες.\n• Να εκμεταλλεύεστε τις δυνατότητες που παρέχει το Word 2007 για τη δημιουργία εντυπωσιακών εγγράφων.\n• Να χρησιμοποιείτε το Excel 2007 για να κατασκευάζετε λογιστικά φύλλα με κάθε λογής υπολογισμούς.\n• Να χρησιμοποιείτε το PowerPoint 2007 για να δημιουργείτε ελκυστικές παρουσιάσεις επαγγελματικού επιπέδου.\n• Να εκμεταλλεύεστε τις δυνατότητες της Access 2007 για να δημιουργείτε και να διαχειρίζεστε τις βάσεις δεδομένων σας.\n• Να χρησιμοποιείτε το Outlook 2007 για να προγραμματίζετε τις εργασίες σας και να διαχειρίζεστε τις επαγγελματικές σας - και όχι μόνον - επαφές.\n• Να συνδέεστε στο Διαδίκτυο, και να χρησιμοποιείτε τον Internet Explorer 8 για να περιηγείστε τον αχανή χώρο του Διαδικτύου και το Windows Live Mail για το ηλεκτρονικό σας ταχυδρομείο.\n7+1 ΕΛΛΗΝΙΚΑ WINDOWS 7 OFFICE 2007 BKS.0111422 ΣΥΛΛΟΓΙΚΟ ΕΡΓΟ ΣΥΛΛΟΓΙΚΟ ΕΡΓΟ ΠΛΗΡΟΦΟΡΙΚΗ 7+1 ΕΛΛΗΝΙΚΑ WINDOWS 7 OFFICE 2007


Σαν Σήμερα Παρασκευή 17/10 | Empisteutiko.gr\nΣήμερα 23 Ιανουαρίου 2021 13:38 Καιρός Ζώδια Σαν Σήμερα\nΣαν Σήμερα Παρασκευή 17/10\nΟκτ 17, 2014 Σαν σήμερα\nΗ Βρετανία προσφέρει την Κύπρο στην Ελλάδα για να την παρακινήσει να εξέλθει στον Α’ Παγκόσμιο Πόλεμο. Επικαλούμενη την ουδετερότητα της Ελλάδας, η κυβέρνηση του Αλέξανδρου Ζαΐμη αρνείται την προσφορά τρεις ημέρες αργότερα.\nΠλήθη συρρέουν στην Πλατεία Πλάτσα ντε Μάγιο της Αργεντινής, απαιτώντας την απελευθέρωση του Χουάν Περόν. Η ημερομηνία αυτή θεωρείται ως η γένεση του «περονισμού».\nΑνοίγει στο Κάλντερ Χολ της Αγγλία το πρώτο πυρηνικό εργοστάσιο παραγωγής ηλεκτρικής ενέργειας.\nΚλοντ Ανρί ντε Σεν-Σιμόν, Γάλλος πρώιμος σοσιαλιστής θεωρητικός, η φιλοσοφική και πολιτική σκέψη τού οποίου έθεσε τα θεμέλια πολλών φιλοσοφικών θεωριών του 19ου αιώνα και κυρίως του Μαρξισμού, του Θετικισμού, και της επιστήμης της Κοινωνιολογίας. (Θαν. 19/5/1825)\nΔιονύσιος Λαυράγκας, κεφαλλονίτης μουσουργός, από τους βασικούς εκφραστές της Εθνικής Σχολής. (Ελληνική Σουίτα, Διδώ) (Θαν. 18/7/1941)\nΝίκος Γαβριήλ Πεντζίκης, ζωγράφος και συγγραφέας. (Θαν. 13/1/1993)\nΆρθουρ Μίλερ, αμερικανός θεατρικός συγγραφέας. (Ο θάνατος του εμποράκου, Οι μάγισσες του Σάλεμ, Ψηλά από τη γέφυρα) (Θαν. 10/2/2005)\nΚαρλ Κάουτσκι, γερμανός πολιτικός και από τους θεωρητικούς της σοσιαλδημοκρατίας. (Γεν. 16/10/1854)\nΣαν Σήμερα στον Αθλητισμό Παρασκευή 17/10 Ζεστός ο καιρός και την Παρασκευή -Σε ποιες περιοχές θα σημειωθούν οι υψηλότερες θερμοκρασίες\nΣαν Σήμερα στον Αθλητισμό Πέμπτη 16/10\n2011 Ο 33χρονος Dan Wheldon, δύο φορές νικητής του Indy 500, υποκύπτει στα τραύματά του, μετά από καραμπόλα 15...


CROSS TRAINING: Η σωματική ικανότητα είναι ένα από τα βήματα για ένα πιο «υγιές νου, σώμα και ψυχή». – Aria Free Press\nCROSS TRAINING: Η σωματική ικανότητα είναι ένα από τα βήματα για ένα πιο «υγιές νου, σώμα και ψυχή».\nΚωνσταντίνος Καβάφης: Ποιητής της ελληνικής διασποράς, με παγκόσμια ακτινοβολία\nΗ σωματική ικανότητα είναι ένα από τα βήματα για ένα πιο «υγιές νου, σώμα και ψυχή».\nΌχι μόνο η άσκηση είναι καλή για τη φυσική σας εμφάνιση, αλλά η διαμονή ενεργός είναι γνωστό ότι έχει πολλά μακροπρόθεσμα οφέλη, συμπεριλαμβανομένης της πρόληψης ασθενειών όπως ο καρκίνος και ο διαβήτης.\nΗ τακτική άσκηση μπορεί να βοηθήσει στη μείωση της κατάθλιψης και των επιπέδων άγχους, καθώς επίσης στο να ενισχύσει τη μνήμη και ακόμη και να σας κάνει να ζήσετε περισσότερο!\nΗ προπόνηση βελτιώνει τη ροή του αίματος στον εγκέφαλο, όχι μόνο τροφοδοτεί την ανάπτυξη νέων εγκεφαλικών κυττάρων, αλλά και χτίζει αιμοφόρα αγγεία και παράγει οξυγόνο στο δέρμα, που δημιουργεί μια καθαρότερη νεανική επιδερμίδα και σας βοηθά να γερνάτε πιο αργά.\nΔεν χρειάζεται να γίνετε οικοδόμος σώματος για να παρατηρήσετε τις συνέπειες της άσκησης, μια ωριαία προπόνηση τρεις φορές την εβδομάδα με CrossTraining ή ακόμα και μια σύντομη βόλτα μπορεί να χαλαρώσει το μυαλό και να ενισχύσει τα θετικά συναισθήματα που σας προκαλούν να αισθανθείτε πιο ευτυχισμένοι.\nΑλλά εκτός από όλα τα εκπληκτικά της υγείας και μακροπρόθεσμα οφέλη … Ποιος δεν θέλει να φανεί καλός και καλή σε ένα μαγιό ή μπικίνι; Έρχεται το καλοκαίρι και ήρθε ο καιρός ν είμαστε όλοι ισομετρικοί και καλαίσθητοι, μα πάνω απ όλα υγιείς. Ο καθένας έχει διαφορετική ιδέα στο πως να είναι σε φόρμα, μερικοί προσπαθούν να σχηματίσουν κακή δομή σώματος με μακριούς άπαχος μυς, ενώ άλλοι υπερβάλουν για μια γρήγορη… πιο μυϊκή toned μάζα.\nΌποιος και αν είναι ο στόχος σας είναι η κατάλληλη στιγμή ένα μέρος για να συμβεί αυτό, ακόμη και αν είναι έξω στο δρόμο! Σε ένα τόσο όμορφο φυσικό τοπίο στο δάσος στον παλαιό Άγιο Χριστόφορο, γύρω από την πόλη στα δύο ρέματα, είναι ένας από τους αγαπημένους μας τόπους για να κάψουμε θερμίδες ! CrossTrainingFanis…εδώ είναι από τα καλύτερα σημεία!\nΔεν είναι ποτέ νωρίς για να αρχίσετε να ασκείστε, αλλά αυτό δεν σημαίνει ότι είναι ακόμα πολύ αργά! Για πολλούς ανθρώπους, η διατήρηση υγιεινών και γενικότερων δυνατοτήτων έχει γίνει πιο δύσκολη τα τελευταία χρόνια, ειδικά με τα πάντα στην άκρη των δακτύλων μας με τις κινητές συσκευές. Αλλά είναι σημαντικό να βρείτε κίνητρα και να φροντίζετε σωστά το σώμα σας.\n#CrossTrainingFanis, (Ειδικεύεται στην κατάρτιση βάρους υψηλής έντασης)\nΔιοργάνωση 13ου Ημιμαραθώνιου «Μιχάλης Κούσης»


Τρεις νεκροί από τον εκτροχιασμό αμαξοστοιχίας στην Ιταλία - ΕΛΕΥΘΕΡΙΑ Online\nΠέμπτη, 25 Ιανουαρίου 2018 10:49\nΤρεις νεκροί από τον εκτροχιασμό αμαξοστοιχίας στην Ιταλία\nΤουλάχιστον τρεις άνθρωποι έχασαν τη ζωή τους από τον εκτροχιασμό σήμερα το πρωί μιας αμαξοστοιχίας κοντά στο Μιλάνο, στη βόρεια Ιταλία, σύμφωνα με αξιωματούχο της πυροσβεστικής υπηρεσίας της οικονομικής πρωτεύουσας της Ιταλίας. Νεότερη ενημέρωση κάνει λόγο για τέσσερις νεκρούς, εκ των οποίων οι τρεις φέρεται ότι είναι γυναίκες.\nΗ κρατική σιδηροδρομική εταιρεία Ferrovie dello Stato ανακοίνωσε ότι περιφερειακή αμαξοστοιχία της Trenord εκτροχιάστηκε στον σταθμό του Πιαλτέλο, ο οποίος βρίσκεται σε απόσταση περίπου 40 χιλιομέτρων από το Μιλάνο. Ωστόσο η εταιρεία δεν διευκρίνισε σχετικά με τις απώλειες από το δυστύχημα. Σύμφωνα με τα πρώτα στοιχεία, βγήκαν από την τροχιά τους τα κεντρικά βαγόνια του τραίνου, τα οποία έπεσαν πάνω σε στύλους που βρίσκονταν δίπλα στις ράγες.\nΗ εισαγγελία του Μιλάνου άρχισε έρευνα για σιδηροδρομικό δυστύχημα λόγω δολιοφθοράς.


iTravelPoetry | Η εικοσαετής πολιορκία της Κάντια απ’τους Οθωμανούς-Αντώνης ΚωνσταντινίδηςΛογοτεχνία, φιλοσοφία, ψυχολογία, ταξίδια\nΗ εικοσαετής πολιορκία της Κάντια απ’τους Οθωμανούς-Αντώνης Κωνσταντινίδης\nΤο κείμενο που κατέκτησε την 6η θέση στον Πρώτο Πανελλήνιο Διαγωνισμό Πεζογραφίας του I Travel Poetry\nΑντώνης Κωνσταντινίδης γεννήθηκε στις 11 Φεβρουαρίου του 1952 στον Πειραιά.\nΤελευταίο από τα 3 παιδιά του Στέφανου και της Ελένης Κωνσταντινίδη, θα δείξει\nαπό πολύ μικρός την αγάπη του για τα γράμματα, τα βιβλία και την ιστορία.\nΚοντά στο τέλος των σπουδών του στο οικονομικό Πανεπιστήμιο Αθηνών, θα\nγνωρίσει την Πόπη Παπανδρέου, θα ερωτευτούν και θα παντρευτούν μερικά χρόνια\nΜαζί θα αποκτήσουν 4 παιδιά. Τον πρωτότοκο Στέφανο, την θυγατέρα τους Ευτυχία\nκαι ύστερα από 17 χρόνια θα ακολουθήσει ο καλλιτέχνης Μαρκέλλος και κατόπιν ο\nΒενιαμίν της οικογένειας ο Αλέξανδρος.\nΣτα 4 παιδιά του θα προσπαθήσει να μεταδώσει την αγάπη του για το διάβασμα αλλά\nκαι την αγάπη του για την ιστορία και για τα ταξίδια.\nΣχεδόν πάντα με ένα βιβλίο στο χέρι η με ένα σημειωματάριο όπου καταγράφει\nποιήματα, πεζά και κυρίως τις σκέψεις του, θα αποφασίσει- ύστερα από συνέχεις\nπροτροπές της συζύγου του- να ξεκινήσει την συγγραφή του πρώτου του βιβλίου.\nΠάντα περήφανος για τις Μικρασιάτικες του ρίζες και με μια ιδιαίτερα αγάπη για τις\nχαμένες πατρίδες, θα ταξιδέψει σε 3 χώρες ακολουθώντας το βήματά των προγόνων\nτου στο ταξίδι τους προς την Ελλάδα. Θα καταγράψει την ιστορία τους και θα\nαφιερώσει το πρώτο του βιβλίο στην οικογένειά του.\nΘα ακολουθήσουν 2 ακόμα βιβλία, όλα με ιστορικό περιεχόμενο.\nΗ πένα του θα σταματήσει να γράφει στις 20 Ιουνίου του 2020, και ο Αντώνης θα\nφύγει έχοντας αφήσει σε σύζυγο, παιδιά και εγγόνια ποιήματα, πεζά, ημερολόγια,\nταξιδιωτικά δοκίμια, βιβλία μα πάνω από όλα τις πιο τρυφερές αναμνήσεις.\nΣημ: Το κείμενο του αποθανόντος, μας το έστειλε η κόρη του, κα.Ευτυχία Κωνσταντινίδου\n«Η εικοσαετής πολιορκία της Κάντια απ’τους Οθωμανούς»\nΠήρε να χαράξει. Στα μαβιά ντύθηκε ο Ουρανός, κατά την ανατολή. Μια καινούρια μέρα ξημέρωνε σε λίγες ώρες. Σκέφθηκε τον πατέρα του ο Ζαννέτος και τον άδικο ξαφνικό θάνατό του λίγους μήνες πριν και καυτά δάκρυα κύλησαν απ’ τά γαλάζια μάτια του. Ο Κόντες Δημήτρης Ντεσύπρης ήταν ένας ομορφάντρας που είχε αφήσει όνομα στην Κάντια. Είχε κάψει καρδιές σ’ όλο τον γυναικόκοσμο, τόσο στις αρχόντισσες όσο και στις κυράδες του πόπολου. Ήταν ψηλός, ξανθός με γαλάζια μάτια και επιβλητική κορμοστασιά. Σαν άγγελος έμοιαζε μέσα στην στρατιωτική πανοπλία του. Πάντα καλοντυμένος με την Βενετσιάνικη μόδα της εποχής, μένα ισχνό ξανθό μουστάκι και κοντή περιποιημένη γενειάδα έκανε όλα τα μάτια των κυράδων να πέφτουν επάνω του σαν έβγαινε στο σεργιάνι ή έπινε το ποτό του στην Λετζια. Έπιανε τις έντονες λοξές ματιές τις γεμάτες ερωτισμό μα εκείνος αλλού είχε δοσμένη τη σκέψη του. Αγαπούσε χρόνια τώρα την μικρή γειτονοπούλα του την Βαλέρια και κάθε βράδυ άφηνε ένα κόκκινο τριαντάφυλλο μπρος στην πόρτα της. Την ζήτησε από τους γονείς της και έκανε έναν εντυπωσιακό γάμο και ένα γλέντι τρικούβερτο μετά την τελετή στα 1636. Τότε ζούσε ακόμα ο πατέρας του ο Κόντε Μάρκος που έκανε μεγάλες χαρές γιατί τον αξίωσε ο Θεός να δει και να ευλογήσει το γάμο του μικρότερου γιού του. Ο Θεός ευλόγησε εκείνο το ταιριαστό γάμο με δύο αγόρια, το Φρατζέσκο, ένα χρόνο μετά το γάμο και τον Ζαννέτο στα τέλη του 1641.\nΜικρά ήταν ακόμα τα δυο αγόρια, όταν οι σάλπιγγες ενός πολύχρονου, καταστρεπτικού πολέμου ήχησαν. Ο μεγάλος στόχος του Σουλτάνου ήταν η καταστροφή της Κρήτης. Μετά από αποτυχημένες προσπάθειες την άνοιξη του 1649 αποβίβασε 70. 000 στρατό στο Κολυμπάρι Κισσάμου με κύριο στόχο τη σταδιακή και ολοκληρωτική κατάληψη της μεγαλονήσου. Αρχηγός των Οθωμανών ήταν ο Αχμέτ Κιπρισλή πασάς. Την άμυνα της Κάντιας είχε αναλάβει ο Φραντζέσκος Μοροζίνι. Σταδιακά το ένα κάστρο μετά το άλλο έπεσαν στα χέρια των απίστων. Τα Χανιά, το Ρέθυμνο, η Σητεία. Μεγάλες θηριωδίες υπέστη ο ντόπιος πληθυσμός. Έντρομοι οι Κρητικοί κατέφυγαν στα όρη του νησιού για να γλιτώσουν την σφαγή και τον υποχρεωτικό εξισλαμισμό. Οι προύχοντες Κρητικοί κατέφυγαν στο μεγάλο κάστρο για να γλιτώσουν. Εννέα χιλιάδες Βενετσιάνους και ντόπιους διέθετε ο Μοροζίνι για την άμυνα της Κάντια. Ο ισχυρός Βενετικός στόλος τροφοδοτούσε από τη θάλασσα το απόρθητο οχυρό με τρόφιμα και πυρομαχικά. Μια ατελείωτη εικοσάχρονη πολιορκία, η περιβόητη πολιορκία της Κάντια μόλις τώρα είχε αρχίσει.\nΚακό όνειρο είδε εκείνο το ανοιξιάτικο ξημέρωμα του 1669 ο Δημήτρης Δεσύπρης. Μ’ ένα φίδι πάλευε όλο το βράδυ, ένα τεράστιο γιγαντιαίο φίδι μ’ ένα κόκκινο σκούφο στο κεφάλι σαν φέσι. Με νύχια και με δόντια το κτυπούσε αλύπητα. Το σπαθί του είχε πάρει φωτιά, μα το θηρίο ήταν αθάνατο. Του κόβε την ουρά μα η ουρά ξανάβγαινε. Του κόβε το κεφάλι και φύτρωναν δυο στη θέση του. Το μαχαίρωνε στη κοιλιά, και κείνο λες και έπαιρνε δύναμη από τη γη ξαναζωντάνευε. Δεν πολεμιόταν εκείνο το θεριό, ήταν εφτάψυχο. Σε μια στιγμή τον έσφαξε, τυλίχτηκε γύρω του και προσπάθησε να τον στραγγαλίσει. Ώρα την ώρα έβγαινε η ψυχή του. Ξύπνησε τρομαγμένος ο Κόντες, μούσκεμα στον ιδρώτα.\n« Τι έχεις άρχοντά μου, ίντα παθες;» τον καλμάρισε η γυναίκα του και του`φερε νερό να βρέξει τα χείλη του.\n« Θα τη χάσουμε τη Κάντια γυναίκα! Θεριό είναι με επτά κεφάλια ο Τούρκος και δεν πολεμιέται. Είκοσι χρόνια παλεύουμε να την σώσουμε. Το’ δα καθαρά μαθές είναι γραφτό οι άπιστοι να την πατήσουν » .\nΣηκώθηκε, αρματώθηκε και πήγε στο πολεμικό συμβούλιο του Μοροζίνι στην Λότζια.\nΌλοι οι αμυράλιδες αποφάσισαν μια ξαφνική ομαδική έξοδο για να χαλάσουν τα σχέδια του εχθρού που είχε στήσει τα κανόνια του απέναντι από τα τείχη και βομβάρδιζε ανελέητα τη πόλη, γκρεμίζοντας μπεντένια σπίτια και εκκλησίες. Άσε που έσκαβε αδιάκοπα βαθιά λαγούμια μέσα στη γη και κάτω από την τάφρο, προσπαθώντας με αυτό τον τρόπο να πατήσει τη πόλη. Οι ντόπιοι, όμως, με το θέλημα του Θεού τα ανακάλυπταν και σκότωναν τους άπιστους.\n«Θα λάβω και ‘γω μέρος στην έξοδο» , προτάθηκε ο Δημήτριος, μα ο Μοροζίνι τον αποπήρε\n«Δεν είναι για την ηλικία σου τούτα τα καμώματα. Η σοφία σου χρειάζεται περισσότερο στον αγώνα της πόλης»\nΑγύριστο κεφάλι ήταν ο Ντεσύπρης.\n«Τι να τη κάνω τη ζωή τώρα πια; Στα μπεντένια ν’ ανέβουν οι νέοι και να πολεμήσουν. Χρειαζόμαστε ήρωες στην έξοδο.» είπε ξεκομμένα\n«Θα πάμε εμείς πατέρα», αντιλόγησε ο Ζαννέτος,\n«Η Κάντια χρειάζεται όλους τις τους λεβέντες όταν θα κάνουν το μεγάλο γιουρούσι οι Τούρκοι. Σαν μας ζώσουν οι Οθωμανοί έχετε τη δύναμη να σφάξετε πολλούς από δαύτους και να υπερασπιστείτε τις φαμίλιες και την πίστη σας,»\nΤο’ πε και το ’κανε! Ζώστηκε τ’ άρματα, φίλησε τη γυναίκα του και βγήκε μπροστάρης στην αιφνιδιαστική έξοδο, καβάλα στ’ άλογο του, σιδερόφρακτος ιππότης σαν τους προγόνους του τους Ιωαννίτες, ιππότες της Ρόδου.\nΑιφνιδιαστικό ήταν το γιουρούσι των υπερασπιστών. Οι άπιστοι παράτησαν τις μπομπάρδες τους και τράπηκαν σε φυγή. Συναγερμός σήμανε στο τούρκικο ασκέρι. Είπαν να επιστρέψουν στο κάστρο οι Βενετσιάνοι και ο Κόντες Δημήτρης έμεινε στην οπισθοφυλακή της καβαλαρίας.\nΜιλιούνια τον έζωσαν οι εχθροί. Σήκωνε το σπαθί και, πάνω στο περήφανο άτι του, έσφαζε και έκοβε τούρκικα κεφάλια. Το άλογο έγειρε λαβωμένο και έπεσε κατά γης ο αναβάτης του. Δεκάδες τον κύκλωσαν οι γενίτσαροι, πνιγμένος στο αίμα πολεμούσε ο κόντες, μέχρι που μια δυνατή μαχαιριά του πήρε το κεφάλι και τον άφησε νεκρό, άψυχο κουφάρι στο χώμα.\nΦωνές και αλαλαγμοί χαράς φούντωσαν στο τούρκικο στρατόπεδο. Πήραν το άψυχο σώμα, το έγδυσαν, και το διαπόμπευσαν έξω από τα τείχη. Παλούκωσαν το κεφάλι του, τ’ όμορφο, με το περιποιημένο μούσι και το ύψωσαν τρόπαιο νίκης έξω από τη Χανιόπορτα. Έβγαλαν τα δάκτυλα και πέταξαν στη γη τα καταγάλανα μάτια. Και μέσα στα τείχη, η δόνα Βαλέρενα να κλαίει και να χτυπιέται δίνοντας κατάρες και αναθέματα λιπόθυμη στην αγκαλιά του γιού της. Πώς να τα ξεχάσει όλα αυτά ο Ζαννέτος; Πώς να ξεχάσει τον ένδοξο θάνατο του κύρη του; Πώς να γελάσει το πρόσωπο του; Πώς να γλυκάνει το στόμα του; Και τι δεν είδε και έζησε αυτά τα καταραμένα είκοσι χρόνια της πολιορκίας. Σκούπισε τα μάτια. Τα δάκρυα αλμυρά στο στόμα πέρασαν και ύγραναν τα γένια του.\nΡόδισε η αυγή, η κροκάτη γάζα της στόλισε την ανατολή, η νύκτα έζεψε τ’ άρματα της και κάλπασε βιαστικά κατά τη δύση. Μια καινούρια μέρα ξημέρωνε για τους πρόσφυγες που στοιβαγμένοι στο μικρό ακατοίκητο νησάκι της Ντίας σαν τα σταφύλια, απέναντι από την εγκαταλελειμμένη Κάντια, ήλπιζαν πως μια καινούρια αρχή τους περίμενε, προσμένοντας με αγωνία να φανούν τα καράβια που θα τους έσωζαν μεταφέροντας τους στις Βενετσιάνικες αποικίες ιδίως στα Επτάνησα. Τα είχαν χάσει όλα, είχαν γλιτώσει όμως τη ζωή τους από το τούρκικο μαχαίρι και τώρα ήταν έτοιμοι να απλώσουν πανιά για άλλες πολιτείες, συνεχίζοντας της μοίρας τα γραμμένα. Ο Ζαννέτος έστριψε τσιγάρο και σκουπίζοντας τα υγρά μάτια με το μανίκι, έφερε στο νου του και άλλες κακές στιγμές από την εικοσάχρονη πολιορκία. Έφερε στη μνήμη του το χαμό του θείου του του Τίτου, του αδελφού του πατέρα του, και αναστέναξε βαθιά. Το «αχ» το πήρε η δροσιά της αυγής και το ΄πνιξε βαθιά στη θάλασσα μαζί με τα ατελείωτα μυστικά που`κρυβε στα σπλάχνα της.\nΕμπόριο με την Ευρώπη και την Ανατολή έκανε ο Τίτος Ντεσύπρης πριν έρθουν τα δίσεκτα χρόνια και τα πήγαινε μια χαρά. Το χρήμα έρεε στο πουγκί του και εκείνος δεν δίσταζε να το σκορπάει με απλοχεριά και να περνάει καλά, πότε στην Κάντια και πότε στα λιμάνια της ανατολικής και της κοσμοπολίτικης Βενετίας.Δεν είχε στο νου του το γάμο.\n-<<Θα γλεντήσω τη ζωή μου>>,έλεγε και αφού χορτάσω τότε θα παντρευτώ και θα ηρεμήσω. Που τον έχανες που τον έβρισκες, πίσω από κάποιο ποδόγυρο τριγυρνούσε. Σαν πάτησαν την Κρήτη οι ‘άπιστοι και πολιόρκησαν την Κάντια, έμεινε στο Μεγάλο κάστρο για να βοηθήσει και να φροντίζει τον ανεφοδιασμό της σε τρόφιμα.\nΣτον δέκατο χρόνο της πολιορκίας ο Μοροζίνης τον έστειλε στην Αφρική με ένα πλεούμενο για να αγοράσει σιτάρι και ότι φαγώσιμο έβρισκε και να το φέρει στην Κάντια που ο κόσμος λιμοκτονούσε. Με γεμάτο πουγκί προμηθεύτηκε σιτάρι και άλλα τρόφιμα από την Αίγυπτο, γέμισε φίσκα τ`αμπάρια του και κίνησε να χορτάσει με ψωμί τους πολιορκημένους. Τρια πειρατικά καράβια κύκλωσαν το πολυφορτωμένο εμπορικό και ετοιμάστηκαν να κάνουν ρεσάλτο με γάτζους κερδίζοντας για πάρτυ τους το πολύτιμο φορτίο. Ζώστηκαν τ`άρματα οι Βενετοί και ετοιμάσθηκαν να δώσουν μάχη για να γλυτώσουν το στάρι.\nΟ Τίτος βρέθηκε στο κατάστρωμα να μάχεται σώμα με σώμα με τους Μπαρμπερίνους που έκαναν το ρεσάλτο. Δυο τρεις ομοβροντίες ακούστηκαν από τον μεγάλο Κούλε του λιμανιού και δυο βενετσιάνικα πολεμικά πλοία βγήκαν από το οχυρωμένο λιμάνι και άνοιξαν πανιά να σώσουν το εμπορικό με το πολύτιμο φορτίο για τους πεινασμένους μαχητές της Κάντιας .Μια ώρα κράτησε η μάχη στο κατάστρωμα .Σαν είδαν τα πολεμικά να πλησιάζουν τα δυο πειρατικά το έβαλαν στα πόδια, ενώ το τρίτο που είχε κάνει το ρεσάλτο, γατζωμένο πάνω στο εμπορικό αιχμαλωτίστηκε. Στην φονική μάχη που γινόταν στο κατάστρωμα και καθώς οι βάρβαροι προσπαθούσαν να βάλουν φωτιά στ`αμπάρι,ο Τίτος δέχθηκε μια γερή σπαθιά στον ώμο και ξαπλώθηκε κάτω αιμόφυρτος. Με το ζόρι τον συνέφεραν οι γιατροί στο νοσοκομείο της Κάντιας .Αιμορραγούσε θανάσιμα η πληγή του μολύνθηκε και δεν έλεγε να κλείσει. Με δυσκολία ανέπνεε.\n– <<Αφήστε με να πεθάνω>> έλεγε και ξαναέλεγε.\nΔέκα μέρες έζησε σ`αυτή την κωματώδη κατάσταση. Ο αδελφός του ο Δημήτριος ,η δόνα Βαλέραινα και τα δυο ανίψια του ήταν στο προσκεφάλι του. Δεν του έδιναν ζωή οι γιατροί, είχε πάθει μεγάλη ζημιά στους πνεύμονες. Τον έφεραν στο σπίτι και τον γιατροπόρευσαν. Βγαίνοντας η δεύτερη βδομάδα έπεσε σε κόμμα και δεν ξαναξύπνησε. Στα μαύρα ντύθηκε το Ντεσυπραιικο ,μεγάλη ήταν η συμφορά. Εκεινη την εποχή στην Κάντια δεν υπήρχε φαμίλια που να μην είχε έναν ή δυο νεκρούς ή λαβωμένους, Ήταν και οι ανελέητοι βομβαρδισμοί που σκότωναν τον άμαχο πλυθησμό. Το σιτάρι έδωσε ζωή και ελπίδα στο πεινασμένο πόπολο. Ο Τίτος Ντεσύπρης είχε πληρώσει με την ίδια του τη ζωή το τίμημα για τν παράταση της πολιορκίας.\nΗ Κοντέσα Βαλέραινα είχε αποκοιμηθεί με το κεφάλι γερμένο πάνω σε μια πέτρα. Μια μεγάλη πάνινη τσάντα ήταν περασμένη στο μπράτσο της. Εκεί μέσα έκρυβε όλα της τα χρυσαφικά και ότι πολύτιμο κουβαλούσε μετά την εγκατάλειψη του αρχοντικού της που έρημο τώρα στην Κάντια περίμενε καινούριους αφεντάδες.Κάθε τόσο τιναζόταν στον ύπνο της και αγκομαχούσε.Κάποιο κακό όνειρο την γυρόφερνε και την βασάνιζε.Ένας από τους πολλούς εφιάλτες που κρατούσαν συντροφιά παιδεύοντας τους πρόσφυγες της άλλοτε ξακουστής καστροπολιτείας.\nΟ Φρατζέσκος αγουροξυπνημένος μέσα στην κάπα του,κάνοντας σκιά με το χέρι αγνάντευε κατά το πέλαγος.\n-<<Μου φαίνεται πως φάνηκαν δυο καράβια>>,είπε <<και έρχονται κατά δω>>.Σηκώθηκε ισιώνοντας το κορμί του και κίνησε κατά την ακτή σβαρνίζοντας τις πέτρες στο διάβα του.Έφτιαξε κι άλλο τσιγάρο ο Ζαννέτος.Σαν να απέφυγε τον αδελφό του,δεν είχε όρεξη για ομιλίες στο πρώτο χάραμα.Όλο το προσφυγομάνι μισοκοιμόταν ακόμα γερμένο πάνω στη γη ανάμεσα στις πέτρες και τα πουρνάρια.Ξαγρύπνησε όλη τη νύχτα,μάτι δεν έκλεισε,αισθανόταν βαρύς και ανήμπορος λες και είχε πετρώσει ανάμεσα στα βράχια και στα ξερόκλαδα.Τα μάτια του δυο σχισμές έκρυβαν το γαλανό χρώμα τους.Σαν σκιά πέρασε μπροστά του η Ζαμπέτα η μνηστή του και του χαμογέλασε.Όλες τις νύχτες τους τελευταίους μήνες του παρέστεκε στον ύπνο του χωρίς να ξέρει ο δόλιος αν ήθελε να τον γαληνέψει ή να τον βασανίσει.Άπλωσε τα χέρια να την αγγίξει.\n-<<Μή μου άπτου>>,σαν να του ψιθύρισε και χάθηκε απρόσμενα και το ίδιο ξαφνικά όπως είχε πεταρίσει μπροστά στα μάτια του.\nΧρόνια την αγαπούσε την Ζαμπέτα,μικρό παλικαρόπουλο ακόμα,σαν την συναντούσε στην βόλτα,τις σκολάδες και τις Κυριακές να κρατά το μπράτσο του κύρη της.Πολλές φορές στα κρυφά άλλαξαν ματιές και χαμόγελα στην αγορά,στις γιορτές,στις εκκλησίες όπου έγινε τακτικός θαμώνας για να την συναντά και να της γνέφει διακριτικά από την δεξιά μεριά που εκκλησιάζονταν οι άνδρες.Πριν δυο χρόνια σχεδόν την ζήτησε από τους δικούς της και αρραβωνιάστηκαν.Ήταν ένα ταιριαστό ζευγάρι.Περίμεναν μπας και περάσει το κακό για να παντρευτούν.Κυλούσαν οι μήνες όμως και ο πόλεμος συνεχιζόταν.Μόνο τις Κυριακές βλέπονταν,είχαν σταματήσει και οι βεγγέρες βλέπεις.Εκείνος ολημερίς στα τείχη να μάχεται τον εχθρό και αυτή να βοηθά τη μάνα της στο σπίτι και να γιατροπορεύει τους πληγωμένους στα σπιτάλια.\nΤα βράδια,κρυφά συναντιόνταν σαν παράνομοι εραστές.Σαν χτυπούσε δώδεκα τα μεσάνυχτα το ρολόι του Αγίου Μάρκου,σκαρφάλωνε κρυφά από το μπαλκόνι της ο Ζαννέτος και περνούσαν μαζί τις νύχτες τους οι δυο ερωτευμένοι.Σαν τον Ρωμαίο και την Ιουλιέτα,το αγαπημένο και τραγικό μυθιστόρημα που δεν έλειπε από κανένα σπίτι που μεγάλωνε κοπελιές.Τα χαράματα ντύνονταν βιαστικά ο νέος και πηδώντας τον ψηλό φράχτη χάνονταν ανάμεσα στα σοκάκια της της αποκαμωμένης πολιτείας.Δεν ήταν βλέπεις παντρεμένοι και δεν τους επέτρεπαν να κοιμούνται μαζί.Έτσι ήταν τα έθιμα τότε και οι κακές γλώσσες ζητούσαν αφορμή για να γεμίσουν με κουτσομπολιά τις ρούγες και τα σοκάκια.\nΤρεις μήνες μπαινόβγαινε ο Ζαννέτος τις νύχτες στην κάμαρα τη μνηστής του.Τα βράδια να θυσιάζεται στο βωμό του έρωτα και την ημέρα πάνω στα τείχη να σημαδεύει και να θερίζει τους άπιστους.Με μεγάλες μπομπάρδες περικύκλωσαν την πόλη οι οχτροί.Σιώνταν ολημερίς από τις ατέλειωτες κανονιές που γκρέμιζαν τα πάντα στο διάβα τους,μα τα χοντρά μπεντένια και η βαθιά τάφρος κρατούσαν ακόμα μακριά τους εχθρούς.Έτρεχαν οργανωμένα συνεργεία με αγκωνάρια και πέτρες και μπάλωναν τα ραγισμένα τείχη.Σωροί ολόκληροι ήταν τα γκρεμισμένα σπίτια μέσα στην περιτοιχισμένη πολιτεία.\n-<<Είμαι έγκυος>>,του`πε αλαφιασμένη πέφτοντας στην αγκαλιά του ένα βράδυ η κόρη.<<Περιμένω το παιδί μας>>.Την πήρε αγκαλιά ο Ζαννέτος και την φίλησε παθιασμένα.Έπλεαν σε πελάγη ευτυχίας.<<Δεν πάει άλλο,αύριο κιόλας θα έλθω στους γονείς σου να ορίσουμε την μέρα του γάμου μας>>.\nΠέρασαν ονειρεμένη νύχτα γεμάτη χάδια και ερωτικό πάθος.<<Πρέπει να φύγεις >>του`πε η νύφη τα χαράματα.<<Οι δικοί μου όπου να`ναι θα ξυπνήσουν και δεν πρέπει να σε δουν εδώ>>.\n-<<Δεν με νοιάζει τώρα πια,μήτε οι δικοί σου,μήτε ο κόσμος ολάκερος,σε δέκα μέρες θα στεφανωθούμε>>.Έτρεξε πετώντας στο αρχοντικό του και έπεισε τον κόντε Ντεσύπρη να πάει τώρα κιόλας να κανονίσει το γάμο με τα συμπεθέρια.<<Δεν μπορώ να περιμένω άλλο πατέρα,δεν αντέχω άλλο τούτο το μαρτύριο.Αν δεν γίνει ο γάμος σε δέκα μέρες θα την κλέψω και θα την φέρω στο δωμάτιό μου>>.\n-<<Δεν θέλω ρεζιλίκια>>,τον αποπήρε ο κόντες.<<Τώρα κιόλας θα πάω να ορίσουμε τον γάμο>>.\nΖεστή ήταν η μέρα,ανοιξιάτικη.Ένα μεγάλο γιουρούσι έκαναν οι Τούρκοι με σκάλες και γάτζους προσπαθώντας να σκαρφαλώσουν τα τείχη.Σήμαναν ασταμάτητα οι καμπάνες,έτρεξαν όλοι αλαφιασμένοι στους πύργους και στα κάστρα να τους αναχαιτίσουν. Κύματα –κύματα ορμούσαν οι βάρβαροι,ενώ τα τύμπανα χτυπούσαν και οι ιμάμηδες έψελναν προτρέποντας τον Αλλάχ.Ποτάμι έρεε το αίμα και από τις δυο πλευρές.Πολλές φορές γίνονταν μάχη σώμα με σώμα.Γέμισε με νεκρά και άψυχα κορμιά η τάφρος και τα μπεντένια.Ακόμα και τα γυναικόπαιδα έτρεξαν στις επάλξεις να βοηθήσουν πετώντας πέτρες και ζεματιστά νερά.Με ατέλειωτους κανονιοβολισμούς βάλθηκαν οι άπιστοι να ισοπεδώσουν την πολιτεία.Το ένα μετά το άλλο τα σπίτια γκρεμίζονταν σε ερείπια.Όλος ο λαός πανικόβλητος βγήκε στους δρόμους και έτρεχε κατά το λιμάνι που δεν το έφθαναν οι κανονιές.\nΒγήκε και η Ζαμπέτα στους δρόμους ρίχνοντας μια μακριά εσάρπα πάνω της χαμένη ανάμεσα στο ανθρωπομάνι,και έτρεξε να σωθεί.Όλο το στενό σοκάκι σειόταν από το κανονίδι.Μια οβίδα τότε έπεσε στα κεραμίδια.Ολόκληρη η οροφή σωριάστηκε στον δρόμο.Πλακωμένη βρέθηκε από τη μια στιγμή στην άλλη η κόρη κάτω από τα χαλάσματα μπρος στο σπίτι της.<<Βοήθεια βοήθεια >> φώναζε απεγνωσμένα.Ένας μεγάλος πέτρινος τοίχος σείστηκε κατρακύλησε και έπεσε πάνω της.Σε λίγο η φωνή της χάθηκε μέσα στην κοσμοχαλασιά ενώ ένα πελώριο σύννεφο σκόνης σκέπασε την γειτονιά.Αργά το μεσημέρι έμαθε τα κακά μαντάτα ο Ζαννέτος που πολεμούσε με γενναιότητα στη μεγάλη πύλη της Χανιόπορτας στα δυτικά του κάστρου.Το τουρκικό ρεσάλτο είχε αποκρουσθεί με γενναιότητα και οι άπιστοι μάζευαν τους νεκρούς τους και τους έθαβαν σε ομαδικούς τάφους.Πολλές απώλειες είχαν και οι αμυνόμενοι κυρίως σε άμαχο πλυθησμό,καθώς τα εχθρικά κανόνια ισοπέδωσαν ολόκληρες γειτονιές.Έτρεξαν όλοι να βοηθήσουν σκάβοντας στα ερείπια ελπίζοντας να βρουν την κόρη ζωντανή κάτω από τα χαλάσματα.Πρώτος και καλύτερος ο Ζαννέτος σήκωνε την μια πέτρα μετά την άλλη και φώναζε απεγνωσμένα <<Ζαμπέτα- Ζαμπέτα >>.Η μάνα της λιπόθυμη γιατροπορεύονταν από τους γείτονες.Την βρήκαν αργά το σούρουπο λίγο πριν νυχτώσει.Ασάλευτη με τα ξέπλεκα ξανθά μαλλιά ζυμωμένα μες στο χώμα,κάτασπρη έμοιαζε σαν νεράιδα.Τα μάτια της ορθάνοιχτα,ένα χαμόγελο σαν να διαγράφονταν στα σβησμένα χείλη.\nΤην πήρε αγκαλιά και την περιέφερε στην βομβαρδισμένη πολιτεία.Όλοι σταυροκοπιόνταν και με υγρά μάτια την αποχαιρετούσαν στον αιώνιο ύπνο της.\n<<Αγάπη μου αγάπη μου>> της φώναζε σαν να ήθελε να την ξυπνήσει και να την επαναφέρει στη ζωή.Την είχε χάσει τόσο ξαφνικά,τόσο αναπάντεχα.<<Μίλα μου,γιατί δεν μου μιλάς>>,της έλεγε παρακαλετά και την έσφιγγε στην αγκαλιά του.Και κείνη,με τα πελώρια ορθάνοιχτα μάτια να τον κοιτάζει άλαλη σαν άγαλμα……\nOne thought on “Η εικοσαετής πολιορκία της Κάντια απ’τους Οθωμανούς-Αντώνης Κωνσταντινίδης”


Christian Dior: Σαν σήμερα "έφυγε" ο εμβληματικός σχεδιαστής που καθόρισε την παγκόσμια μόδα | Jenny.gr\nΟ Christian Dior γεννήθηκε στην πόλη Γκρανβίλ της Νορμανδίας. To 1910 μετακόμισε με την οικογένειά του στο Παρίσι. Παρόλο που ήθελε να σπουδάσει αρχιτεκτονική ακολούθησε τις επιθυμίες των γονιών του να γίνει διπλωμάτης και σπούδασε στο École des Sciences Politiques. Αφού εκπλήρωσε τις στρατιωτικές του υποχρεώσεις, άνοιξε μαζί με τον φίλο του Jacques Bonjean και την οικονομική υποστήριξη του πατέρα του μια μικρή αίθουσα τέχνης στην οδό de la Boetie με την επωνυμία Galerie Jacques Bonjean.\nΤο 1931 χάνει την μητέρα και τον αδελφό του και η οικογένειά του καταστρέφεται οικονομικά, γεγονότα που τον αναγκάζουν να κλείσει την γκαλερί του. Η καριέρα του άρχισε την δεκαετία του 1930 όταν αποφάσισε μετά από παρότρυνση του φίλου του Jean Ozenne να πουλήσει σχέδιά του σε διάφορους οίκους μόδας υψηλής ραπτικής. Κάποια από τα σχέδια του αγοράστηκαν και από την γνωστή κατασκευάστρια καπέλων Agnes. Εκείνη την εποχή γνωρίζεται και με τον Robert Piguet και τα σχέδια του δημοσιεύονται στην εφημερίδα Le Figaro.\nΜε την επιστροφή του το 1941 και μέχρι το 1946 εργάστηκε για τον Γάλλο couturier Lucien Lelong. Το 1946 άνοιξε δικό του οίκο μόδας στο Παρίσι και την κοσμοπολίτικη 30 Avenue Montaigne με την υποστήριξη του οίκου υφασμάτων Boussac που ειδικευόταν στο βαμβάκι. Ο Βασιλιάς του Βαμβακιού όπως τον αποκαλούσαν είχε στην κατοχή του μεταξύ άλλων και τον οίκο Philippe et Gaston. Ο Boussac προσέγγισε τον Dior με σκοπό να τον αναλάβει αλλά τελικά πείστηκε στην ανάγκη της δημιουργίας ενός νέου οίκου μόδας.\nΗ αυτοκρατορία Dior ξεκινά να χτίζεται. Η γραμμή του 1947, με τις φαρδιές φούστες και τη στενή μέση, προκάλεσε παγκόσμια αίσθηση και χαρακτηρίστηκε ως το «New Look» και αποτέλεσε μία επανάσταση στο στιλ των 40s. Η αισθητική του, σε μια εποχή που οι γυναίκες είχαν αρχίσει να απελευθερώνονται από τους περιορισμούς του πολέμου, αναβίωσε την υψηλή ραπτική του Παρισιού, που είχε παρακμάσει στη διάρκεια του πολέμου.\nΤην ίδια χρονιά ιδρύεται το Christian Dior Parfums και κυκλοφορεί το πρώτο άρωμα Miss Dior, το όνομα του οποίου εμπνεύστηκε από την αδερφή του Catherine.\nΤο 1949 τα τρία τέταρτα των εξαγωγών της Γαλλίας έφεραν το όνομά του. Ανάμεσα στις πελάτισσες του οι μεγαλύτερες σταρ του παλιού Hollywood αλλά και royals.\nΑυτός ήταν επίσης που συνέλαβε την ιδέα του «τέλους αδείας», που σήμαινε ότι έπαιρνε αμοιβή για καθένα από τα σχέδιά του. Καθιέρωσε μεταξύ άλλων τις γραμμές Tulip, Η, Α και Υ. Πέθανε σαν σήμερα το 1957 σε ηλικία 52 ετών από την τρίτη καρδιακή προσβολή που υπέστη.\nΟι top fashion designers -από τον Yves Saint Laurent στον John Galliano, Ηedi Slimane και Raf Simons- έχουν αφήσει το σημάδι της δημιουργίας τους στην λαμπρή ιστορία διαχρονικής θηλυκότητας του οίκου, με την Maria Grazia Chiuri στον ρόλο της artistic director σήμερα να είναι η πρώτη γυναίκα επικεφαλής από το 2016.


Λευκό βελούδινο κασκόλ για κορίτσια μάρκα TUTU. Προέλευση PRC | Kidsbox.gr\nΛευκό βελούδινο κασκόλ για κορίτσια\nΑναφορά 3-004366-snow white\nΠερίοδος : Χειμώνας\nΥλικό : 100% πολυεστέρα\nΤο τελευταίο διάστημα, τα κασκόλ έχουν μετατραπεί από ένα μάλλον αχρησιμοποίητο και μη εκτιμώμενο αντικείμενο σε αξεσουάρ μόδας που πρέπει να έχετε για οποιαδήποτε ντύσιμο. Εάν δεν έχετε κανένα που να ταιριάζει με τα ρούχα της ντουλάπας σας, μπορείτε να αρχίσετε να προσθέτετε κάποια για να επωφεληθείτε από τα προτερήματα τους.\nΑυτή η αυξανόμενη τάση της μόδας ήταν πάντα κοινή για τα παιδιά, αν και χρησιμοποιήθηκε κυρίως ως προστατευτικό μέσο έναντι των ψυχρών θερμοκρασιών.\nΣε περίπτωση που το παιδί σας δεν έχει ακόμα ένα τέτοιο λειτουργικό προϊόν, σας συμβουλεύουμε να λάβετε υπόψη σας αυτό το προϊόν . Επιλέγοντας το θα μπορείτε να απολαύσετε τα πολυάριθμα οφέλη του.\nΤο λευκό είναι το αγαπημένο χρώμα όλων των κοριτσιών. Φορώντας το, αισθάνονται εξαιρετικά όμορφα και μοντέρνα, γεγονός που καθιστά σοφό να εξετάσουμε το κασκόλ που προσφέρουμε.\nΚατασκευάζεται από την επωνυμία Tutu και μπορείτε να είστε σίγουροι ότι όλα τα πρότυπα ποιότητας και ασφάλειας πληρούνται με ακρίβεια και πληρότητα. Στην παραγωγή του, χρησιμοποιούνται πολυεστερικά νήματα, τα οποία είναι αρκετά ανθεκτικά και υψηλής ποιότητας. Εγγυώνται μακροχρόνια χρήση.\nΥπάρχουν επίσης πολλά περισσότερα πλεονεκτήματα, όπως τα ακόλουθα:\nΕπιπλέον, είναι σημαντικό να αναφέρουμε ότι το κασκόλ έχει καινοτόμο σχεδιασμό. Όταν το βάζετε στο λαιμό του κοριτσιού σας, η ελαστικότητά του το επιτρέπει να τυλίγεται για να το προστατεύσει εντελώς από το κρύο.\nΗ καθημερινή χρήση αυτού του προϊόντος έχει ευεργετική επίδραση ενώ είναι απαλή στο ευαίσθητο παιδικό δέρμα. Όσον αφορά τον καθαρισμό, διαβάστε και ακολουθήστε προσεκτικά όλες τις παρεχόμενες οδηγίες.\nΕάν χρειάζεστε περισσότερες πληροφορίες σχετικά με αυτό το προϊόν, μπορείτε να μας καλέσετε στους αριθμούς που παρατίθενται.


Θα πέσουν ΜΗΝΥΣΕΙΣ στο Big Brother! Κινείται νομικά ο παίκτης - TVFREAKS - Ειδήσεις για την Ελληνική showbiz και τα media\nΘα πέσουν ΜΗΝΥΣΕΙΣ στο Big Brother! Κινείται νομικά ο παίκτης\nΜια αποκάλυψη για το Big Brother κάνει η ιστοσελίδα nassoblog.gr, η οποία αναφέρετε στο θέμα με τον Κρητικό πρώην παίκτη Αντώνη Αλεξανδρίδη, οποίος ήταν εκείνος που αποχώρησε απο το ριάλιτι μετά τις ακαταλόγιστες φράσεις που είχε ξεστομίσει στο Live streaming του παιχνιδιού…\nΣύμφωνα με την ιστοσελίδα, ο Κρητικός Αντώνης Αλεξανδρίδης, που αποχώρησε απο το παιχνίδι επειδή είπε όσα είπε για τις γυναίκες και τον βιασμό… αναμένεται να κινηθεί νομικά εναντίον κάποιων που τον “πέρασαν πριονοκορδέλα” στα σόσιαλ μίντια;\nΕ… λοιπόν ξεκίνησε. Και ανάμεσα σε αυτούς που θα κληθούν να δώσουν εξηγήσεις στις δικαστικές αίθουσες για τα γραφόμενά τους είναι και ο Γιώργος Τσαλίκης.\nΧθες ο Αντώνης Αλεξανδρίδης προανήγγειλε την μήνυση που θα κάνει στον τραγουδιστής Γιώργο Τσαλίκη εντός των επομένων ημέρων, με μια ανάρτηση του.\nΙωάννα Τούνη: Την Σάσα Σταμάτη κατηγορεί για “τεμπέληδες και τα 800 ευρώ”\nΆγριες Μέλισσες: Ο Κωνσταντής και η Δρόσω έρχονται κοντά..πολύ κοντά!


Αγαπητή «Α, μπα»: Πώς να γνωρίσω κάποιον για σχέση; - Α,ΜΠΑ\nΑΡΧΙΚΗ ΑΓΑΠΗΤΗ Α, ΜΠΑ Αγαπητή «Α, μπα»: Πώς να γνωρίσω κάποιον για σχέση;\nΚάθε μορφή κοινωνικοποίησης έχει τα προβλήματά της\nαπό Λένα Φουτσιτζή 16.11.2020, 11:03 8.8k Views 67 Σχόλια\nΠοιος θεωρείς ότι είναι ο καταλληλότερος τρόπος για να γνωρίσεις κάποιον για σχέση; Μου είπε μια Αμερικανίδα ότι στην Αμερική οι περισσότεροι γνωρίζονται μέσω διαδικτύου-κυρίως σε σελίδες γνωριμιών-που εδώ ως πιο συντηρητική κοινωνία τις θεωρούμε υποδεέστερες κι ότι τις χρησιμοποιούν παντρεμένοι που δηλώνουν χωρισμένοι και θέλουν μόνο σεξ από εσένα και μετά “εξαφανιζόλ”, χωρισμένοι που κάποιο κουσούρι θα έχουν, κάθε λογής επικίνδυνοι που θέλουν να σε ρίξουν στο κρεβάτι για να σου πάρουν τα όργανα, να σε βιάσουν, να σου κλέψουν το σπίτι και το αυτοκίνητο μαζί. Γνωρίζουμε κάποιον σε κάποιο μπαρ και ακούμε πάλι όλα τα παραπάνω και το κλισέ “ε… για να ψαχτεί βγήκε, μετά θα πήγε σε άλλα 5 για να πάρει κι άλλα τηλέφωνα να περάσει την ώρα του”. Γνωρίζουμε κάποιον σε μια φιλική παρέα και ακούμε “προσοχή μη διαλυθεί η παρέα αν δεν τα βρείτε, μην γίνουν ανακατέματα μεταξύ των υπολοίπων, μην πάρει ο ένας τη μεριά του άλλου, μη χαλάσουνε φιλίες χρόνων.” Γνωρίζουμε κάποιον στο πανεπιστήμιο “πρόσεχε γιατί αν τα χαλάσετε, θα αναγκαστείς να τον τρως στη μάπα τα επόμενα τέσσερα χρόνια της ζωής σου και ποιος ξέρει τί θα διαδώσει και για ‘σένα”, ενώ το ίδιο κλισέ επαναλαμβάνεται και στο επαγγελματικό περιβάλλον “μα καλά με άτομο από την ίδια εταιρεία; Ξέρεις τί ρίσκο παίρνεις τώρα;”. Όλα αυτά τα έχω ακούσει σε διάφορες συζητήσεις μεταξύ φίλων και στενοχωριέμαι με το “αλλά” που μπαίνει όταν κάποιος λέει για τη νέα του γνωριμία και το πού την έκανε λες και υπάρχουν εγγυημένες πρακτικές.\nΟ καταλληλότερος τρόπος είναι αυτός που θα οδηγήσει στο επιθυμητό αποτέλεσμα, που είναι να έχεις πάντα τα μάτια σου ανοιχτά και να κυκλοφορείς (όσο θέλεις και όσο αντέχεις), και ονλάιν, και εκτός.\nΤώρα οι εξυπνάδες που αναφέρεις είναι γνωστές και βασικά, αυτό που λένε είναι ότι δεν επιτρέπεται να ψάχνεις, πρέπει να περιμένεις να σε διαλέξουν. Μπάι μπάι.\nsocial mediaγνωριμια για σχεσηγνωριμίεςκοινωνικοποιησησχέσηφλερτ\nΤο να περιμένεις την έγκριση του κοινωνικού περίγυρου για το πώς θα ζήσεις τη ζωή σου πάντως σίγουρα δε θα σε οδηγήσει σε αποτελέσματα σε κανένα τομέα.\nΣε πολύ μεγάλο βαθμό είναι θέμα τύχης. Από την άλλη όμως ένα σπρώξιμο πάντα βοηθάει. Ναι μεν ακούς τις απόψεις που γράφεις από τον περίγυρό σου, αλλά δεν έχεις ζευγάρια στο περιβάλλον σου; Όλοι μας λίγο – πολύ έχουμε. Άλλα προέκυψαν στο σχολείο, άλλα στη σχολή, άλλα στη δουλειά, άλλα στα χόμπυ, άλλα στο διαδίκτυο. Προσωπική άποψη που δε βασίζεται σε καμιά δημοσιευμένη έρευνα είναι ότι είναι κυρίως θέμα τύχης, και το μόνο που μειώνει το ποσοστό τύχης είναι η συμβουλή της Λένας. Έχω αγαπημένη φίλη που θα ήθελε σχέση και είναι και γαμάτη. Ε, η συγκεκριμένη δουλεύει 10-6.30 τις… Διαβάστε περισσότερα »\nΜπορεί να γνωρίσει κανέναν ιό εκεί στο εργαστήριο ή να κάνει σχέση γυναίκα.\nΕνδεχομένως δεν το κυνηγάει στην φάση που είναι.Αν τώρα ψάχνει για σχέση,ε ναι αυτό το πρόγραμμα δεν θα την βοηθήσει.\nμα για αυτό τόνισα την περίπτωση. Μου έχει δηλώσει σαφώς ότι θα ήθελε σχέση και να γνωρίσει άτομα. Είναι πολύ δύσκολο και τελείως random με αυτό το πρόγραμμα.\nΠονεμένη ιστορία αυτό το ονλαιν καθώς εδώ στην Ελλάδα το θεωρούν ότι είναι μόνο για σεξ και αν τολμήσεις να πεις κάτι άλλο σου επιτίθονται κιόλας που εδώ θα βρεις άνθρωπο για σχέση, και που έχεις ταμπού και είσαι συντηρητικουρα και δε συμμαζευεται. Όχι αγοράκι μου, ούτε ταμπού έχω, ούτε θέμα με το σεξ έχω που έχω πάρει τη μισή Θεσσαλονίκη,σιγά τη μεγαλούπολη, και βρέθηκα εδώ μέσα μπας και βρω κανένα που μου ξέφυγε. Αυτό δε σημαίνει ότι με το γεια σας (είμαι ο γ@μιας της γειτονιας σας) θα θελήσω να έρθεις σπίτι μου. Λίγη εξάσκηση θελει και τους καταλάβεις… Διαβάστε περισσότερα »\nΠάντως εγώ σε εφαρμογή που έμπαινα στην πρώτη καραντίνα ήταν πολύ δεκτικοί οι περισσότεροι όχι μόνο για περιστασιακό σεξ αλλά σχέση μέχρι και φιλια.εναν φίλο μου έτσι τον γνώρισα.οχι σχέση ούτε σεξ αλλά φίλοι.\nΝαι υπάρχουν πολλοί. Εγώ βέβαια έχω περιορισμενη πισίνα να ψαρέψω και συνήθως αυτοί που είναι νορμάλ δε μου φαίνονται ωραίοι. Το γούστο μου δεν είναι και το καλύτερο, το ομολογώ.\nΑχ οντως παρα πολυ πονεμενη ιστορια το ονλαην ντεητινγκ για εμας τους ανατολιτες…. Σε βορειες χωρες της Ευρώπης ειναι πολυ διαδεδομενο και ειναι οντως για να γνωριζεις κοσμο και ο, τι προκυψει.\nΚυρία Βέτα. Πάνω από 40 χρόνια εμπειρίας, 100% επιτυχία.\nΤώρα και συναντήσεις μέσω σκάιπ.\nΩπ! πεσαμε σε ανταγωνιστρια..\nΡώτα τους και εσύ πως γνωρίστηκαν με τις σχέσεις τους (εάν είναι δεσμευμένοι) ή που ψάχνονται για να κάνουν σχέση..Εγώ σου προτείνω να πας σε καμιά σπηλιά να κρυφτείς και άμα σε ανακαλύψει ο πρίγκηπας του παραμυθιού κάνεις σχέση και είσαι κομπλέ…Δηλαδή έλεος με τον καθένα!!\nΉ δίπλα σε κανένα βούρκο, να φιλήσει κανένα βατράχι.\nΚαλε μπορει να κλειστει μονη της σε ενα γυαλινο φερετρο καπου στο δασος, να πληρωσει και 7 νανους κομπαρσους/βοηθητικους ηθοποιους να την κλαινε βαριομοιρολογωντας ε, και καποια στιγμη ολο και καποιος πριγκιπας θα περασει που θα ενδιαφερθει για την περιπτωση της….\nΆρα πού καταλήγουμε; Ότι πρεπει να περιμένουμε προξενιο από τους γονείς μας; Κάθε κατάσταση έχει τα ρίσκα της και πρέπει να τα εκτιμησουμε σωστα. Αυτό συμβαινει σε όλες τις πτυχές της ζωής μας όμως. Μην κοιτάς που μια γυναίκα που ψάχνεται, άρα έχει σεξουαλική ελευθεριότητα, αντιμετωπίζεται από την κοινωνία με τους γνωστούς τρόπους.\nΤο τι eye roll έχω φάει όταν λέω πως όλα τα ραντεβού που έχω βγει στην ζωή μου ήταν με άντρες που γνώρισα on line δεν λέγεται!! Διότι το ίντερνετ είναι μόνο για να βρεις σεξ και να περάσεις την ώρα σου και ποιός σοβαρός άνθρωπος θα έμπαινε εκεί μέσα για να κάνει σχέση; Λοιπόν, μην ακούς κανέναν Έλενα! Όλοι πάντα κάτι θα έχουν να πουν ανεξαρτήτως τρόπου γνωριμίας. Εγώ πάντως θα σου έλεγα μην ψάχνεις τον καταλληλότερο τρόπο που θα οδηγήσει σε σχέση, αλλά να έχεις ανοιχτό μυαλό, μάτια και καρδιά για να γνωρίζεις απλώς ανθρώπους. Και όταν γνωρίζεις… Διαβάστε περισσότερα »\nΕγώ αυτό που βλέπω είναι ότι προβληματίζεσαι λαμβάνοντας υπόψη ό,τι αρνητικό λέγεται για την κάθε ευκαιρία να κάνεις γνωριμία. Σχέση κάνεις αφού γνωρίσεις τον άλλον και σε γνωρίσει κι αυτός και αρέσετε ο ένας στον άλλον αρκετά ώστε να θέλετε να βλέπεστε. Θέλεις να ξέρεις πώς θα εξασφαλίσεις ότι θα αρέσεις; Δεν αντέχεις την ιδέα να μην αρέσεις σε όλους; Εσένα σου αρέσουν όλοι; Δεν αντέχεις το απρόβλεπτο της ζωής; Αν όχι, γιατί σε επηρεάζει η αρνητικότητα των άλλων και τη συζητάμε εδώ; Πιστεύω είσαι σε λάθος περιβάλλον αν ξοδεύεσαι συζητώντας το ότι δεν υπάρχουν εγγυημένες πρακτικές. Ή άλλαζε κουβέντα… Διαβάστε περισσότερα »\nΤι έχουν να πουν για τα χόμπι;\nΘα περνάτε μαζί και τον ελεύθερο σας χρόνο, δε θα έχετε me-time και θα βαρεθείτε να βλέπετε ο ένας τον άλλον.\nΌπου γνωρίζεις ανθρώπους μπορείς να γνωρίσεις και ανθρώπους για σχέση. Δεν υπάρχουν hot spots σχέσεων, αν εξαιρέσουμε τα γραφεία συνοικεσίων….Ούτε υπάρχουν μέρη που πάνε οι άνθρωποι μόνο για να πηδήξουν και να φύγουν, αν εξαιρέσουμε τα γνωστά μέρη που παρέχονται υπηρεσίες με αντίτιμο…\nΑπλά να κάνω μια παρατήρηση. Όλες οι σχέσεις με ένα πήδημα ξεκινούν. Που στη συνέχεια γίνονται πολλά πηδήματα και αν υπάρχει και ψυχική χημεία και συμβατός τρόπος ζωής, γίνεται σχέση.\nΥ.Γ. Μην ασχοληθείς με συναδέλφους, μπορεί να υπάρξουν και επαγγελματικές συνέπειες πέρα από τις συναισθηματικές.\nΠροηγούμενο άρθρο Αγαπητή «Α, μπα»: Είχα ένα ατύχημα και πολλοί δε με νοιάστηκαν\nΕπόμενο άρθρο Αγαπητή «Α, μπα»: Με απατά ενώ έχουμε τρία παιδιά


Τρία νέα βιβλία από τη Μαρία Παπαγιάννη και ένα υπέροχο νέο! – Vivlio-Life.gr\nΤρία νέα βιβλία από τη Μαρία Παπαγιάννη και ένα υπέροχο νέο!\n395 Views December 08, 2020 No Comments ΠΑΙΔΙΚΑ ΒΙΒΛΙΑ, ΠΟΛΙΤΙΣΜΟΣ admin\nΠολύ πρόσφατα κυκλοφόρησαν τρία νέα βιβλία της Μαρίας Παπαγιάννη για παιδιά από 3 ως 6 ετών και μόλις χθες μάθαμε και ένα υπέροχο νέο!\nΤο ΔΣ του Ελληνικού Τμήματος της ΙΒΒΥ – Κύκλος του Ελληνικού Παιδικού Βιβλίου, του φορέα που κάθε δύο χρόνια προτείνει τους υποψήφιους από την Ελλάδα για το Διεθνές Βραβείο H.C. Andersen, αποφάσισε ομόφωνα να προτείνει για δεύτερη συνεχόμενη φορά ως υποψήφια συγγραφέα τη Μαρία Παπαγιάννη, η οποία παραμένει επίσης στον ρόλο της Πρέσβειρας για το Παιδικό Βιβλίο για τη διετία 2021-2022!\nΤο Διεθνές Βραβείο H.C. Andersen (HCAA) είναι βραβείο παιδικής λογοτεχνίας που απονέμεται ανά διετία από τη Διεθνή Οργάνωση Βιβλίων για τη Νεότητα (ΙΒΒΥ) σε έναν συγγραφέα και έναν εικονογράφο των οποίων το συνολικό έργο αποτελεί ουσιαστική συμβολή στην Παιδική Λογοτεχνία. Το βραβείο Andersen, ένα χρυσό μετάλλιο, είναι η ανώτερη διεθνής αναγνώριση για δημιουργούς παιδικών βιβλίων, γι’ αυτό και ονομάζεται το «μικρό Νόμπελ».\nΤα δύο βιβλία «Η κιβωτός της Θέκλας» και «Η χύτρα που κελαηδούσε ιστορίες» εντάσσονται στη σειρά πρώτης ανάγνωσης «Χωρίς σωσίβιο», στην οποία συναντάμε και άλλες ιστορίες της Μ.Π. που έχουν αγαπηθεί από οικογένειες και εκπαιδευτικούς.\nΣΥΓΓΡΑΦΕΑΣ | ΕΙΚΟΝΟΓΡΑΦΗΣΗ\nΜΑΡΙΑ ΠΑΠΑΓΙΑΝΝΗ |ΛΟΥΙΖΑ ΚΑΡΑΓΕΩΡΓΙΟΥ\nΣΕΛΙΔΕΣ: 32 ΣΧΗΜΑ: 21Χ29\nISBN: 978-960-16-8336-2 ΠΡΩΤΗ ΕΚΔΟΣΗ: ΝΟΕΜΒΡΙΟΣ 2020, Λ.Τ. 10,80 ευρώ\nΗ ΚΙΒΩΤΟΣ ΤΗΣ ΘΕΚΛΑΣ (1) / Η ΧΥΤΡΑ ΠΟΥ ΚΕΛΑΗΔΟΥΣΕ ΙΣΤΟΡΙΕΣ (2)\nΜΑΡΙΑ ΠΑΠΑΓΙΑΝΝΗ |ΚΙΑΡΑ ΦΕΝΤΕΛΕ (1)\nΜΥΡΤΩ ΔΕΛΗΒΟΡΙΑ (2)\nΔύο νέα βιβλία, «Η κιβωτός της Θέκλας» και «Η χύτρα που κελαηδούσε ιστορίες», εντάσσονται στη σειρά πρώτης ανάγνωσης «Χωρίς σωσίβιο», στην οποία συναντάμε και άλλες ιστορίες της Μ.Π. που έχουν αγαπηθεί από οικογένειες και εκπαιδευτικούς.\nΖητήσαμε από τη Βασιλική Νίκα (εκπαιδευτικός, ΜΑ, PhD), διευθύντρια της σειράς, να μας πει τι είναι αυτό που χαρακτηρίζει τα βιβλία της Μαρίας Παπαγιάννη: Οι ιστορίες μικρής φόρμας της Μαρίας Παπαγιάννη είναι «κιβωτοί λέξεων» που κρατούν ζωντανές τις ζωές των ηρώων τους. Κάθε μικρή ιστορία που χαρίζει στους μικρούς αναγνώστες της είναι μια μεγάλη περιπέτεια. Ένα λογοτεχνικό έργο με πλοκή, δρώντες ήρωες, συναίσθημα.\nΟι λέξεις προσεκτικά διαλεγμένες, δεν περισσεύει τίποτε, δεν αλλάζει τίποτε, είναι εκεί σαν από πάντα. Σαν να λέγονταν μόνον έτσι τα πράγματα με κείνη την αθωότητα της παιδικής γλώσσας που μιλάει απευθείας στο παιδί αλλά και στους μεγάλους που κρύβουν μέσα τους ένα παιδί. Η Παπαγιάννη αντλεί τα θέματά της από την παιδική καθημερινότητα ή από την πολύτιμη μνήμη σαν να αφηγείται ιστορίες στον κάθε (εννοούμενο) αναγνώστη ξεχωριστά, βοηθώντας τον πότε να ανασύρει τις δικές του εικόνες και πότε παραχωρώντας τη φωνή του για να μιλήσει εκείνη για τις χαρές και τις αγωνίες της τρυφερής ηλικίας. Παράλληλα, με τόλμη μιλάει για τα δύσκολα της ζωής κρατώντας τρυφερά από το χέρι τα παιδιά, έτοιμη να τα παρηγορήσει, να μην τα απελπίσει. Το αφηγηματικό σύμπαν των ηρώων της Παπαγιάννη διαστέλλεται περιέχοντας τις ζωές πολλών, μικρών και μεγάλων. Είναι όμως ένα σύμπαν προστατευμένο σαν την αγκαλιά της μαμάς, σαν την κρυψώνα των παιδικών χρόνων και μέσα σε αυτό οι μικροί αναγνώστες με ασφάλεια θα καταφέρουν να αποκτήσουν την απελευθερωτική δύναμη της ανάγνωσης.\nΗ ΚΙΒΩΤΟΣ ΤΗΣ ΘΕΚΛΑΣ\nΗ κυρία Θέκλα κυλάει το καρότσι της μέσα στην πόλη. Τις ημέρες περπατάει και τις νύχτες ταξιδεύει. Και όλα όσα θέλει χωράνε στο καρότσι της.\nΜια μέρα θα γνωρίσει τον Χασίμ και οι δυο τους θα ταξιδέψουν με τη μικρή της κιβωτό ως τη χώρα όπου ζει ένα χρυσόψαρο. Πριν αποχωριστούν, η Θέκλα θα του χαρίσει ένα βιβλίο. «Βιβλία έχεις στο καρότσι σου;» «Όχι. Πειρατές, κάστρα, δράκους και πριγκίπισσες».\nΤα βιβλία για πολλούς είναι η κιβωτός τους. Η Θέκλα, φύλακας άγγελος της πόλης, κερνάει ιστορίες όσους λαχταρούν να ταξιδέψουν, να θυμηθούν, να κάνουν φίλους. Ο μικρός Χασίμ νοσταλγεί το σπίτι του σε μια άλλη πατρίδα και η Θέκλα τού προτείνει να ταξιδέψουν με την κιβωτό της.\nΚι έτσι μ΄ έναν τρόπο μαγικό μοιράζονται τη λύπη, την αγωνία, τη χαρά.\nΓιατί οι ιστορίες ενώνουν τους ανθρώπους.\nΜέρος των εσόδων από την έκδοση πηγαίνουν στο «Διαβάζοντας Μεγαλώνω», σωματείο για την προώθηση της ανάγνωσης στα παιδιά, λόγω δωρεάς από τη συγγραφέα των περιουσιακών δικαιωμάτων της.\nΤι είναι αυτό που κρατάει ενωμένους τους ανθρώπους γύρω από το κυριακάτικο τραπέζι στην εξοχή; Μήπως είναι το νόστιμο φαγητό; Μήπως είναι κάποια μυστική συνταγή ή μήπως είναι η χαρά να μοιράζεσαι μια μεγάλη αγκαλιά; Είναι η χύτρα που κελαηδάει ιστορίες ή μήπως οι γεύσεις, οι αναμνήσεις, οι μυρωδιές, τα γέλια και τα δάκρυα έχουν κρυφές δυνάμεις; Κι όσοι μεγάλωσαν σε αγαπημένες οικογένειες είναι σαν να έπεσαν μέσα σε χύτρες με μαγικό φαγητό που θα τους κάνει ατρόμητους; Η Μαρία Παπαγιάννη σημειώνει: «Κελαηδί» λέγαμε ένα φαγητό που αγαπούσε η οικογένειά μου. Θυμάμαι τα καλοκαίρια τις θείες μου στη μικρή κουζίνα του εξοχικού να κινούνται σαν να χορεύουν μαγειρεύοντας όλες μαζί το κυριακάτικο φαγητό. Κι ύστερα πηγαίναμε στη θάλασσα και η γιαγιά έμενε σπίτι. Επιστρέφοντας πεινασμένοι, με τη γεύση της θάλασσας ακόμα στο στόμα, στριμωχνόμασταν στο τραπέζι, μικροί και μεγάλοι. Ακόμα θυμάμαι τις ιστορίες που έλεγαν οι μεγάλοι και τη χαρά που ένιωθα , μικρό κομμάτι εκείνης της μεγάλης οικογένειας.\nΣΕΛΙΔΕΣ: 40 ΣΧΗΜΑ: 14Χ20,05\nISBN: 978-960-16-8390-4 (1) ΠΡΩΤΗ ΕΚΔΟΣΗ: ΝΟΕΜΒΡΙΟΣ 2020, Λ.Τ. 5,47\n2022 Hans Christian Andersen Award\nΥποψηφιότητες από το Ελληνικό Τμήμα της ΙΒΒΥ- Κύκλος του Ελληνικού Παιδικού Βιβλίου\nΤο βραβείο Hans Christian Andersen Award (HCAA) είναι βραβείο παιδικής λογοτεχνίας που απονέμεται\nανά διετία από τη Διεθνή Οργάνωση Βιβλίων για τη Νεότητα (ΙΒΒΥ) σε έναν συγγραφέα και έναν εικονογράφο των οποίων το συνολικό έργο αποτελεί ουσιαστική συμβολή στην Παιδική Λογοτεχνία. Το\nβραβείο Andersen, ένα χρυσό μετάλλιο, είναι η ανώτερη διεθνής αναγνώριση για δημιουργούς παιδικών\nβιβλίων για αυτό και ονομάζεται το «μικρό Νόμπελ».\nΤο Διοικητικό Συμβούλιο του Ελληνικού Τμήματος της ΙΒΒΥ – Κύκλος του Ελληνικού Παιδικού Βιβλίου,\nμοναδικού φορέα στην Ελλάδα που έχει δικαίωμα πρότασης Ελλήνων δημιουργών για τα βραβεία αυτά,\nομόφωνα αποφάσισε να προτείνει ως υποψήφιους για το διεθνές βραβείο “2022 Hans Christian Andersen\nΤη συγγραφέα Μαρία Παπαγιάννη Την εικονογράφο Ίριδα Σαμαρτζή\nΑποφάσισε επίσης να ανακηρύξει τις δυο υποψήφιες σε Πρέσβειρες για το Παιδικό Βιβλίο για τη διετία\n2021-2022. Οι βραχείες λίστες των υποψηφίων θα ανακοινωθούν από την ΙΒΒΥ με δελτίο τύπου τον\nΙανουάριο του 2022. Οι νικητές θα ανακοινωθούν στο πλαίσιο της Διεθνούς Έκθεσης Παιδικού Βιβλίου στη\nΜπολόνια τον Απρίλιο του 2022 ενώ η απονομή των βραβείων στους νικητές θα γίνει στο 38ο Παγκόσμιο\nΣυνέδριο της ΙΒΒΥ στη Μαλαισία (5-8 Σεπτεμβρίου 2022).\nΕυχόμαστε καλή επιτυχία στις υποψήφιες!\nΗ Μαρία Παπαγιάννη είναι από τις πιο σηµαντικές σύγχρονες παρουσίες στην ελληνική παιδική και νεανική λογοτεχνία, υποψήφια για το Διεθνές Βραβείο H.C. Andersen 2022 και Πρέσβειρα για το Παιδικό Βιβλίο για τη διετία 2021-2022.\nΗ Μαρία Παπαγιάννη επισκέπτεται σχολεία για να συναντήσει µαθητές από τις πρώτες τάξεις του δηµοτικού ως το γυµνάσιο. Στα µικρά παιδιά, βοηθός της πάντα η αχώριστη φίλη της η Πες-Πες, η µικρή πασχαλίτσα που λέει παραµύθια και τρώει µόνο παραµύθια.


Αντώνιος Παρασκευόπουλος: Τελικά ποιο νερό είναι περισσότερο υγιεινό; Εμφιαλωμένο ή βρύσης; Ενδιαφέρουσα έρευνα!\nΤελικά ποιο νερό είναι περισσότερο υγιεινό; Εμφιαλωμένο ή βρύσης; Ενδιαφέρουσα έρευνα!\nΑπαντήσεις δίνει η Κάμπατζη Γεωργία διαιτολόγος –διατροφολόγος -απόφοιτη από Τμήμα Διατροφής και Διαιτολογίας του A.Τ.Ε.Ι Θεσσαλονίκης. Επιστημονικός συνεργάτης Meddiatrofi.\nΤο εμφιαλωμένο νερό είναι πόσιμο νερό συσκευασμένο σε πλαστικές ή γυάλινες φιάλες κυμαινόμενου μεγέθους. Μπορεί να είναι ανθρακούχο ή μη.\nΚατά καιρούς οργώνονται καμπάνιες μεγάλης έκτασης οι οποίες δρουν ενάντια στην κατανάλωση εμφιαλωμένου νερού με βασικότερα επιχειρήματα ότι το εμφιαλωμένο νερό χρησιμοποιεί τους φυσικούς πόρους και δημιουργεί τεράστιες ποσότητες απορριμμάτων, είναι ακριβότερο από το νερό βρύσης, μπορεί να περιέχει ΒΡΑ’s που έχουν συνδεθεί με ασθένειες.\nΟι BPA’s είναι τοξικές ουσίες οι οποίες έχει αποδειχθεί ότι μιμούνται την γυναικεία ορμόνη οιστρογόνο και έχει συνδεθεί με τον καρκίνο του μαστού στις γυναίκες, τον καρκίνο του προστάτη σε άνδρες, καθώς και την ανάπτυξη της νόσου Alzheimer και στα δύο φύλα. Έχει επίσης δειχθεί ότι προκαλούν αντίσταση στην ινσουλίνη, η οποία μπορεί να περιπλέξει θέματα υγείας στους διαβητικούς. Τέλος υποστηρίζουν ότι οι εταιρίες εμφιαλώσεως νερού επιδιώκουν την ιδιωτικοποίηση του δικαιώματος μας στο Νερό.\nΕτικέτες νερο, υγεια\nΤραγωδία στη Ρόδο - 20χρονος "καρφώθηκε" με το μηχανάκι του σε μπαλκόνι